qundao/data-zh-poetry huggingface dataset:
雨猎·其四
作者：弘历
朝代：清
体裁：七言绝句

孟氏名言众共之，从来雨猎每勤斯。软弓仍可家风试，中鹿其常何足奇。
雨猎·其四
作者：弘历
朝代：清
体裁：七言绝句

时止时霏烟景宜，凌风赤羽未嫌迟。数番驰射徐收伍，跋涉吾原众共之。
雨窗揽结
作者：弘历
朝代：清
体裁：古风

清晨风雪继以雨，维舟午憩止顿所。开窗偶一眄苍茫，飒景纷投讶尔许。珠丝玉点难形容，渚边微雪含泥融。便从浦口极遥目，水天无际连空濛。烟中乍觉低云敛，远树如荠溪路掩。却忆前岁过嘉禾，烟雨楼头之所览。剪波忽见来孤舟，风帆错�榜人愁。眼前劳逸各殊境，无心證取惟沙鸥。
雨花台
作者：弘历
朝代：清
体裁：七言绝句

崇冈跋马晚春晴，凭览遗台触慨情。便果云光致花雨，可能末路救台城。
雨花台
作者：弘历
朝代：清

据阜高台俯井闾，讲经因以得名诸？维摩已是为糟粕，梁武真成拾唾余。
雨花台口号
作者：弘历
朝代：清
体裁：古风

崔巍雨花台，迹传梁武帝。云光讲经致雨花，台城不救嗟何济。文殊问讯维摩处，乃有天花散天女。一之为甚可再乎，著者空搥涂毒鼓。
雨花堂口号
作者：弘历
朝代：清
体裁：七言绝句

堂以雨花数梵典，雨其花者究为谁。若论台谷亲切句，却合文殊致问时。
雨花室
作者：弘历
朝代：清
体裁：五言律诗

三春临静寄，五日作清娱。每到吟将遍，兹来兴复殊。交窗岚影翠，入座柏阴孤。试问维摩诘，斯还著也无。
雨花室
作者：弘历
朝代：清
体裁：古风

云深峰影幻，叶重林光漾。天花散半空，月牖纳千嶂。观为喜世界，听作清供养。必曰曼陀罗，是名著色相。
雨花室
作者：弘历
朝代：清
体裁：古风

崥崹得亩平，精舍引奥诘。矮檐虽妨帽，朴席可容膝。徒因限地势，讵云卑宫室。所揽固不穷，获通恒以窒。又能引静思，万缘归澹谧。
雨花室
作者：弘历
朝代：清
体裁：七言绝句

文殊问处维摩荅，一室缤纷天雨花。试看青松及红杏，因风作响讵争差。
雨花室
作者：弘历
朝代：清
体裁：五言律诗

林谷无过静，山房底用多。翠霏峰四面，青罨户千螺。门外杂鸣雨，崖间纷捲波。那须天女散，一室俨维摩。
雨花室
作者：弘历
朝代：清
体裁：七言绝句

泉萦石逻树周遮，奇境中尤奇莫加。既曰一尘不到处，奚烦天女雨天花。
雨花室
作者：弘历
朝代：清
体裁：七言绝句

盘谷无风向暖晖，翠红不著任纷飞。女夷天女都奚藉，个是壶公静者机。
雨花室
作者：弘历
朝代：清
体裁：七言律诗

盘降骈罗万玉堆，雨花之室小延陪。文殊有问诚何谓，摩诘无言已费才。窗为向阳成久坐，山如饷景喜频来。西峰日影摐摐下，恰是其间得句回。
雨花室
作者：弘历
朝代：清
体裁：七言绝句

精室维摩是也非，偶来岂为叩禅机。霏丝竟是天花落，不觉其稠祇觉稀。
雨花室
作者：弘历
朝代：清
体裁：七言绝句

雨花不啻数吟之，著弗著胥徒费辞。欲笑维摩及师利，无言处已属多为。
雨花室
作者：弘历
朝代：清
体裁：七言绝句

雪后山阴积素寒，纸窗藤榻对千峦。空空不见天花落，谁复其间叩两端。
雨花室口号
作者：弘历
朝代：清
体裁：七言绝句

四时翠逻复青遮，饶独春林发万葩。数典宁须举梵帙，山花一例是天花。
雨花室口号
作者：弘历
朝代：清
体裁：七言绝句

文殊承佛问维摩，室里天花落几多。著弗著权休置论，默然处又付谁何。
雨花室口号
作者：弘历
朝代：清
体裁：七言绝句

问疾本无一字答，曰无其问更为差。昨春忽忆金陵寺，耳食重经咏雨花。
雨花室口号
作者：弘历
朝代：清
体裁：七言绝句

雨花台迹自金陵，何事重儓此室称。似此滥觞殊不少，研池点到片香仍。
雨花室口号
作者：弘历
朝代：清
体裁：七言绝句

雨花名室偶然耳，岂曰诚真有是哉。摩诘曼殊已糟粕，云光梁武笑重儓。
雨花室咏梅四绝句·其一
作者：弘历
朝代：清
体裁：七言绝句

辛亥别山丁已来，五年瞥眼迅诚哉。庭梅似告无今昔，一例阶前淡荡开。
雨花室咏梅四绝句·其三
作者：弘历
朝代：清
体裁：七言绝句

毡棚木架两资无，崖曲庭前冷朵敷。一晌静观得别会，田畴端不让林逋。
雨花室咏梅四绝句·其二
作者：弘历
朝代：清
体裁：七言绝句

无意双言题室过，种梅在后长枝柯。文殊有问维摩默，天女散花可藉么。
雨花室咏梅四绝句·其四
作者：弘历
朝代：清
体裁：七言绝句

屡曾题句屡书之，欲罢不能复掞辞。设向羲经论吉躁，有无过否自应知。
雨花室庭梅四绝句·其一
作者：弘历
朝代：清
体裁：七言绝句

初到庭梅蓓蕾微，五朝暖烘作花菲。卢龙不卖田畴者，何解迎人送客归。
雨花室庭梅四绝句·其一
作者：弘历
朝代：清
体裁：七言绝句

昨经淳化咏庭梅，十日春风此迟开。前后虽殊同咏句，女夷巧待术奇哉。
雨花室庭梅四绝句·其三
作者：弘历
朝代：清
体裁：七言绝句

山中高士品真称，林下美人语涉纤。我自偶然相值耳，谩寻章句诩齑盐。
雨花室庭梅四绝句·其三
作者：弘历
朝代：清
体裁：七言绝句

谁云隐不计显晦，试看花犹识疾迟。每至山中疏影对，得教卷末续书之。
雨花室庭梅四绝句·其二
作者：弘历
朝代：清
体裁：七言绝句

可知高士亦权衡，待我今朝勃发英。未免田畴冁然矣，趋时略异始终清。
雨花室庭梅四绝句·其二
作者：弘历
朝代：清
体裁：七言绝句

清高乍见向南枝，不藉人工巧护持。数典设如称梵帙，此诚天女散来时。
雨花室庭梅四绝句·其四
作者：弘历
朝代：清
体裁：七言绝句

卉中孰合住斯山，芳耐春暄静室閒。著弗著胥非所识，文殊摩诘两无关。
雨花室庭梅四绝句·其四
作者：弘历
朝代：清
体裁：七言绝句

来时本欲无言去，何意相看冰雪姿。丁未庋斯长卷在，可能馀幅罢书之。
雨花室庭梅歌
作者：弘历
朝代：清
体裁：古风

庭梅近咏淳化轩，而兹乃歌雨花室。彼犹棚架资护持，此则岩斋搆崷崒。孰为之棚孰为架，自茂庭前鲜伴匹。显仁藏用一体兼，山灵呵护协阴骘。我来正值灿芳华，相映岩松胥古质。枝枝朵朵迥出尘，望之一片银云栉。下视群芳艳冶争，独树止止幽人吉。姑射崆峒缩地同，惭愧对之言不出。
雨花室杂咏·其一
作者：弘历
朝代：清
体裁：七言绝句

石磴攀萝步入深，精庐潇洒昼沉沉。不因诘曲径千转，那识高閒一晌心。
雨花室杂咏·其三
作者：弘历
朝代：清
体裁：七言绝句

构筑无多足畅情，一窗山翠映人清。濛濛常自沾衣润，又见春云傍岭生。
雨花室杂咏·其二
作者：弘历
朝代：清
体裁：七言绝句

抱石孤松若个栽，翻涛谡谡扫香台。兴豪拟问维摩诘，满室天花何处来。
雨花室杂咏·其四
作者：弘历
朝代：清
体裁：七言绝句

虚斋四座净无尘，迭与名山作主宾。个里参禅真恰当，笑予不是得閒人。
雨过青石梁
作者：弘历
朝代：清
体裁：七言律诗

彻夜连纤晓未晴，轻舆已备御而行。顺时养体钦天道，渐石胶车验物情。宜雪雨零候缘暖，降高卑就谷循平。披烟南望慰心处，润透冬田麦始萌。
雨雪
作者：弘历
朝代：清
体裁：七言律诗

望雪侵寻为望雨，雨零旋作雪花飘。初犹落地酥而化，渐即生寒积弗消。洒宇层楼隐珠箔，拂林万树发梅条。情知润土过三寸，益善多多愿更邀。
雨馀·其一
作者：弘历
朝代：清
体裁：七言律诗

雨馀天色蔚蓝深，习习清风度竹林。漏日云容方散漫，涨溪水势已森沉。宜人新爽披堪爱，利穑时旸喜不禁。盻泽转关为盻霁，明参无定是人心。
雨馀·其二
作者：弘历
朝代：清
体裁：七言律诗

再雨不妨晴亦好，此心终是愿晴多。虽缘逐景知情改，究为勤农望岁和。嘉树笼阴金井润，野花泫露锦阶罗。明朝属咏宜何处，嶊崣香山濯黛螺。
雨香馆
作者：弘历
朝代：清
体裁：五言律诗

书馆小徜徉，瞻题号雨香。望霖叹枯燥，即景那芬芳。不异昨年况，益怜此际忙。无心求绮句，点笔祇言常。
雨香馆
作者：弘历
朝代：清
体裁：七言绝句

云轩树杪几楹悬，纵目凭陵万景全。漫道冬山偏寂寞，好因古澹见天然。
雨香馆
作者：弘历
朝代：清
体裁：七言绝句

千山叶落见山姿，高馆分明契静思。飘绿霏红都过了，是真天女散花时。
雨香馆
作者：弘历
朝代：清
体裁：七言律诗

山斋尚朴绿天丛，虚受延凉面面风。书案墨林千嶂外，犁云锄雨一窗中。峰含画意似悬轴，涧有琴音不藉桐。颇识山深秋信早，倒崖枫叶两三红。
雨香馆
作者：弘历
朝代：清
体裁：古风

山馆虽弗遥，乃在岩坳处。笋舆数息登，肩者劳并虑。嵚巘历以穷，至止轩窗据。可悟不因艰，其易鲜致遇。昨晚云气浓，期雨香生树。失望今之来，檐额徒观故。树香亦奚要，农功待则遽。
雨香馆
作者：弘历
朝代：清
体裁：七言律诗

山馆邃高来弗数，雨香题额亦年陈。偶临实责名艰副，即景欣稀愁则频。目下又思甘澍好，田间待润麦秋臻。画屏十扇五人咏，细览都惊作古人。
雨香馆
作者：弘历
朝代：清
体裁：七言绝句

松蹊竹径盘盘陟，山馆平陵见举头。生翠之间清馥递，果然一雨众香流。
雨香馆
作者：弘历
朝代：清
体裁：七言律诗

涧叶岩葩未吐芬，宁谁见布致疑黂。色空直到无空色，薰习由来非习薰。摩诘漫称不示示，文殊亦讵有云云。适然小坐傥然去，祗觉绮言邻太勤。
雨香馆
作者：弘历
朝代：清
体裁：七言律诗

石林云海自重重，罨黛岚光过雨浓。窗纳四邻青未了，槛萦一缕白仍封。长松潇洒鹤呼侣，翠岫崎嵚鹿养茸。兴到不须携谢屐，千奇万状几前供。
雨香馆
作者：弘历
朝代：清
体裁：五言律诗

过雨已数日，林皋香未阑。有闻皆入静，无卉不为兰。得地既因迥，骋观乃惬宽。天风落岩半，暖日喜清寒。
雨香馆
作者：弘历
朝代：清
体裁：七言律诗

雨香号馆卌年馀，每至成吟泐壁书。望雨心田无不切，曰香鼻观率多虚。花姿叶韵凭孤彼，黍陇麦畦俯惄予。过午山云频蔚起，作霖曷惠举耕锄。
雨香馆·其一
作者：弘历
朝代：清
体裁：五言律诗

荟蔚林扉秀，端知与夏宜。山风常送处，雾雨不拘时。鹤瘦松得友，苔圆石点棋。坐参兼倚咏，奚必句多奇。
雨香馆·其二
作者：弘历
朝代：清
体裁：五言律诗

雨香来鼻观，真合独称灵。远垄蓬葱绿，高峰朴亚青。润疑逼衣履，秀每罨窗棂。落落长松下，因思斸茯苓。
雨香馆作歌
作者：弘历
朝代：清
体裁：古风

谷萦峰抱千百转，竹嫩松苍趣各单。应接无暇总静供，今日之游兴不浅。行行亦至雨香馆，下视一绿谁能辨。一绿梢头乃见遥，昆明湖水当前展。年来缀景颇致佳，是吾所愧非吾善。峭风下岩云尽捲，四围晴雨霏㟞嵃。是药文殊皆命采，更当何处天花冁。声声色色本真空，吾亦因之万虑遣。
雨香馆写怀
作者：弘历
朝代：清
体裁：七言律诗

今岁雨香逊去岁，雨虽滋矣待其滂。但祈禾黍优而渥，那在木花芬与芳。宇宙以来此山色，冲融之际荡烟光。挥毫得句肩舆去，宜静处偏我觉忙。
雨香馆即景
作者：弘历
朝代：清
体裁：古风

初晴雪甫化，未免为泥泞。小待泞渐乾，峦蹊土性硬。遂以命笋舆，寻山有馀兴。阴巘尚玉栈，阳崖亦云径。岩馆到咫尺，雨香向每咏。今朝讶改观，积素发骫映。雨雪同为泽，物物含真性。净芬参鼻观，奚必循名竞。
雨香馆对雨·其一
作者：弘历
朝代：清
体裁：五言律诗

坐我雨香馆，山云送雨香。岩丛同臭味，涧叶竞芬芳。听瀑千琴奏，披襟六月凉。长空渺何极，纵目正苍茫。
雨香馆对雨·其二
作者：弘历
朝代：清
体裁：五言律诗

欲拟山如画，犹虞画不如。迎人先洗壒，泽物不分樗。风势雄偏爽，云容澹自舒。须臾晴旭朗，新黛入烟疏。
雨香馆得句
作者：弘历
朝代：清
体裁：七言律诗

复陟葱胧羾雨香，萧閒适可憩山堂。循名虽藉言为喻，责实尤殷意所望。尺泽当滋饼饵味，时膏讵祇蕙兰芳。英英过午四邻合，嘉澍庶几霈以霶。
雨香馆有会
作者：弘历
朝代：清
体裁：古风

雨之色在白，雨之意在凉。胥非雨之德，雨之德在香。曰雨非檀麝，又非花芬芳。其香何自来，害不观田秧。稼穑惟作甘，雨润香益彰。其德普且深，远胜彼都梁。设谓喻林卉，林卉奚足当。
雨香馆题句
作者：弘历
朝代：清
体裁：古风

雨香何以香，端在馨稷黍。春膏今岁佳，夏泽滋少许。虽未至渴望，再雨益佳伫。迩日颇作云，云作风随鼓。恐致引而长，似昨年夏五。近得益患失，是我惕之所。
雩祭回銮辇中即事·其一
作者：弘历
朝代：清
体裁：七言绝句

时放暅阳时复雨，也宜麦熟也宜禾。频邀天贶真堪幸，返已还增敬畏多。
雩祭回銮辇中即事·其三
作者：弘历
朝代：清
体裁：七言绝句

行云欲散霁烟凝，已看芃芃满绿塍。屈指祈年勤一纪，如兹时若几年曾。
雩祭回銮辇中即事·其二
作者：弘历
朝代：清
体裁：七言绝句

香衢迤逦不生尘，夹道惟逢欢喜人。恰似身游极乐国，纷随威凤与斑麟。
雩祭回銮辇中即事·其四
作者：弘历
朝代：清
体裁：七言绝句

黄道如弦接阖阊，和铃哕哕听声扬。凭舆不敢渝乾惕，夏长秋收日正长。
雩祭圜丘坛敬成十韵
作者：弘历
朝代：清
体裁：五言排律

吉事日惟吉，斋宫礼致斋。万星环帝座，百辟列棕街。瑞露瀼成幄，祥烟郁荐柴。夔夔钦泰縡，穆穆睨三阶。掌膳龙文鼎，司仪凤篆牌。无能一诚格，敢谓八音谐。况值秋临麦，依然雨卜蜗。德凉愆日积，农重望时乖。龙见方符节，鸠音似报佳。尚希通旭卉，沾霈慰予怀。
雩祭斋居
作者：弘历
朝代：清
体裁：古风

今春两沾膏，绿野足一犁。昨自郊外来，二麦秀欲齐。幸此承天贶，惟敬益日跻。龙见举明禋，祈泽遑敢稽。迁坐兹虔斋，又见兴朝隮。无何风散之，失望徒怦兮。及时希优霖，䔍䔍闻鸠啼。
雩祭斋居
作者：弘历
朝代：清
体裁：五言律诗

依例此迁座，斋宫静雨馀。铜人俨师保，黼扆愓居诸。云作复颙若，风生更惄如。自知不知足，莫可少悛予。
雩祭斋居
作者：弘历
朝代：清
体裁：七言律诗

值祭胥当致敬虔，况于吁吁为祈年。明知今岁胜往岁，因是求全更冀全。每见云兴辄颙若，随听风作益瞿然。宋儒性理书常读，自愧未臻涵养篇。
雩祭斋居
作者：弘历
朝代：清
体裁：七言律诗

刚过夏禘致追思，即值虔斋雩祭时。敢恃沾膏优往岁，益殷祈稔凛先期。座迁燕寝兴居肃，味彻腥辛淡泊宜。蜀望谁能不萌志，云生还切沐恩滋。
雩祭斋居
作者：弘历
朝代：清
体裁：古风

勤民重农功，稽典肇雩祭。圣训必躬亲，频年谨从事。北方春旱多，率似成常例。龙见未届期，祈请先小祀。南郊步祷时，忸怩责躬备。去岁蚤邀眷，首夏甘霖赐。麦无禾则有，已是叨明惠。今年乃更幸，膏泽春常暨。孟夏月之朔，优渥远尔逮。抚时举常雩，斋居切虔致。受宠宜若惊，此理无巨细。广殿引薰风，罘罳晃新霁。慰惧两相萦，要矣终年计。
雩祭斋居
作者：弘历
朝代：清
体裁：五言律诗

寅起见云布，辰餐露日晶。瞻天又虚望，抚已那纾情。理政惟几敕，观民祗愧生。消閒艰得句，得句亦怦怦。
雩祭斋居
作者：弘历
朝代：清
体裁：古风

彻夜问报晴，质明起云布。须叟风随作，蓬蓬恣狂怒。浓云忽四散，瞥去不知处。偻指数清明，正当�五度。巽二工如约，婪尾为孤注。既然应亦休，长此安穷住。明当诣坛宿，局蹐增惶惧。油然锡肤寸，庶几霈嘉澍。
雩祭斋居
作者：弘历
朝代：清
体裁：五言律诗

斋宫路寝左，太祀乃迁居。一岁率三度，此心弗改初。春霖沾绿野，和旭静丹除。天贶今年叠，持盈益畏予。
雩祭斋居
作者：弘历
朝代：清
体裁：古风

甘膏沾暮春，麦垄蓬葱翠。大田亦已播，南亩无閒地。比似向年间，筹农心实慰。常雩此致斋，敢忘勤民事。族云傍晚浓，希霖仍切意。泽岂辞其优，况乃逾旬既。风势渐刁骚，又觉愁弗置。
雩祭斋居
作者：弘历
朝代：清
体裁：古风

节惟龙已见，卜云吉其符。圜丘将有事，祈岁为民谋。斋居涤身心，颙若敬以孚。冬春雪雨滋，慰我三农夫。举趾播嘉种，胼手辟荒芜。群然望丰稔，将谓逭饥臞。芃芃未观麦，青青已瞻蒲。设十日不雨，此意复虞辜。空庭盼云脚，伫立徒嗟吁。
雩祭斋居
作者：弘历
朝代：清
体裁：古风

龙见举常雩，为农祈雨泽。匪故必躬亲，穹坛奠苍璧。受福志敢希，勤民心实剧。自我肇元祀，率际望霖迫。去年实厚幸，今春足三白。迩日每作风，炎燥虞伤麦。圆灵锡佳贶，甘膏沛一夕。饼饵香应期，禾黍生皆勃。屈指数年中，如兹曾几值。孰谓予过忧，予忧未虚掷。
雩祭斋居·其一
作者：弘历
朝代：清
体裁：七言绝句

朱明应候秩南讹，殷礼初行祗敬多。更值东郊方待泽，斋居夜夜问如何。
雩祭斋居·其三
作者：弘历
朝代：清
体裁：七言绝句

背树金萱不解忧，惟应尺泽霈膏流。那堪日暮轻云散，七字鸣同唤雨鸠。
雩祭斋居·其二
作者：弘历
朝代：清
体裁：七言绝句

自春徂夏望甘霖，日日何曾释此心。戾止斋宫邀肸蚃，崇坛在望倍生钦。
雩祭斋居·其四
作者：弘历
朝代：清
体裁：七言绝句

纳隍在念敢空谈，玉食前陈独岂甘。明日泰丘躬对越，曷胜颙敬曷胜惭。
雩祭斋居叠去岁诗韵
作者：弘历
朝代：清
体裁：五言律诗

昨岁希云起，兹晨喜旭晶。盖缘膏泽渥，足惬耨耕情。斋处诸缘静，依然远虑生。邮章盼天佑，助顺释心怦。
雩祭斋居叠去岁韵
作者：弘历
朝代：清
体裁：七言律诗

又逢斋宿一回思，今日多惭是昔时。岂似春膏沾去岁，正当雨泽叹愆期。绸缪预计谷其涌，剂酌先商政所宜。傥得微诚通帝鉴，早施恩澍沐甘滋。
雩祭斋居对雨
作者：弘历
朝代：清
体裁：古风

协纪见龙星，将为请雨祭。仲春雨小降，风乃清明自。其后虽间零，终让蓬蓬势。迩来日以甚，踊惧旱将致。三斋始今辰，侵晓云容萃。细洒及密霏，自辰达于未。颙望转彷徨，实觉欠优被。傍晚复连纤，渥恩企沾暨。
雩祭斋居对雨之作
作者：弘历
朝代：清
体裁：五言律诗

常雩非望雨，值雨益休徵。绣野春馀润，油云午更凝。松涛听渐息，檐溜看徐增。卜度田功茂，渊怀惬静凭。
雩祭毕雨中回銮之作·其一
作者：弘历
朝代：清
体裁：七言绝句

请雨宁妨雨湿衣，礼成仍喜雨中归。因传执事胥颁赏，敛锡鸿庥敬不违。
雩祭毕雨中回銮之作·其三
作者：弘历
朝代：清
体裁：七言绝句

入城仍复出城闉，咨起居因返畅春。廿里烟郊芃绿润，膝前奏对悦诚真。
雩祭毕雨中回銮之作·其二
作者：弘历
朝代：清
体裁：七言绝句

雭�时疾复时徐，迤逦天街度玉舆。比户贾商且和乐，足知农父更欣如。
雩祭毕雨中回銮之作·其四
作者：弘历
朝代：清
体裁：七言绝句

前日麦苗今麦穗，果然农务最争时。益希优霈益当好，不知足惟念在兹。
雩祭毕雨中迥銮之作
作者：弘历
朝代：清
体裁：古风

祭毕犹然雨细零，礼舆返跸出棂星。屏营诚庆诚钦畏，得此何修仰昊灵。两年一例适逢雨，陪祀臣工庆幸同。稍暵忆捐端午节，祇期惧未敢期丰。夏节祥膏沾继春，湿衣因命赐诸臣。非关施惠聊遵例，天泽受应与众均。
雩祭礼成六韵
作者：弘历
朝代：清
体裁：五言排律

协纪日临毕，在玑星见辰。厚祈登百谷，大飨举常禋。露重圜坛迥，云低广幕陈。一心钦昊縡，九节叶韶钧。执事仪从恪，告成退更逡。时和真幸际，益日励惟寅。
雩祭礼成敬述
作者：弘历
朝代：清
体裁：七言律诗

昊坛耸峙近青霄，雩典虔脩辰见朝。鬷假无言钦旭卉，严恭有恪仰明昭。岁功冀协金穰锡，凉德敢称玉烛调。稠叠蒙恩春泽美，臣心益惕戒矜骄。
雩祭礼成敬述
作者：弘历
朝代：清
体裁：七言律诗

昨岁南巡代祭仪，弗躬近简悚然思。觇辰爰举明禋典，建戊还祈丰楙绥。已庆千圻春雨足，更看六宇夏云垂。沾恩敢数希恩霈，苗硕莫知念在兹。
雩祭礼成敬述
作者：弘历
朝代：清
体裁：七言律诗

昨年遣代为巡方，兹际躬亲敬益蘉。青仰圜帷垂轧芴，翠笼帝烛灿荧煌。三春已是沾雪雨，排日恰欣值角亢。祇切希恩免水旱，敢云恃爱吁丰穰。
雩祭礼成敬述
作者：弘历
朝代：清
体裁：七言律诗

絪缊云覆燎烟凝，泰幕穹窿捧璧升。喜为雨灵占岁有，畏因天眷与时增。崇牙簴簴编悬列，房俎恢恢大武登。襄事群工钦对越，敢云昭假我衷曾。
雩祭礼成有述
作者：弘历
朝代：清
体裁：五言排律

占星龙见后，应节雨沾初。上祀虔郊荐，崇坛仰帝车。将将陈俎豆，济济列簪裾。念匝三时远，诚殷九奏馀。瑞云笼日淡，祥燎引风徐。连岁邀隆贶，钦承更惕如。
雩祭礼成有述
作者：弘历
朝代：清
体裁：七言律诗

雩祀躬修不敢康，灵坛登陟肃诚将。燎烟晻霭连云气，曙色侵寻朗烛光。式礼莫愆仪秩秩，晞旸含润露瀼瀼。祈甘频幸叨嘉贶，保泰心殷敬倍常。
雩祭礼成谨述
作者：弘历
朝代：清
体裁：五言律诗

既沾欣既霁，昊贶惕深蒙。昨岁祀因阙，今春恩实崇。趋跄钦正位，分献节微躬。礼毕顾诸子，永期奕叶同。
雩祭礼成述事
作者：弘历
朝代：清
体裁：七言律诗

㫚爽晨光散烛田，嘉坛对越礼皇乾。爵匏毕献浮醲露，焫燎初升飏庆烟。夏祷惟时蠲祀吉，春膏被地冀恩连。频希鸿佑宁非渎，祈岁殷忱鉴廿年。
雩祭礼成述事
作者：弘历
朝代：清
体裁：七言律诗

乙卯雩禋躬诣行，丙辰应付子摅诚。雨优旸若恩覃厚，寇曲师贞鉴则明。已是执俘期获首，微惭无战有惟征。礼成九奏逡巡退，回仰殷殷不尽情。
雩祭礼成述事
作者：弘历
朝代：清
体裁：七言律诗

今岁常雩幸泽沾，吁惟此后若时占。玉为国宝三成奠，乐以神歆九奏严。益用屏营希有假，敢辞祈稔望无厌。受天永祜殊前古，敬畏承馀勖巩谦。
雩祭礼成述事
作者：弘历
朝代：清
体裁：七言律诗

六宗禋祀溯洪元，都为吾民衣食源。近以三春幸蒙泽，远因百谷更祈恩。单心惟在敬诚实，敕命宁关礼乐繁。昭假正逢霈甘澍，渊衷感切莫能言。
雩祭礼成述事
作者：弘历
朝代：清
体裁：七言律诗

冬泽春膏获胜殊，西师饮至奏功肤。叠承乾贶何脩遇，既□农祥庶不孤。协气旁流为缊豫，神光下烛尚留俞。从今中外胥休养，曰肃尤祈时雨濡。
雩祭礼成述事
作者：弘历
朝代：清
体裁：七言律诗

吁祭虔修见角亢，陟坛式礼肃趋跄。预辰庆值�零沐，协气蒸为沆瀣瀼。郁郁芗牛升煜霅，双双兰烛灿荧煌。敢云春泽农祥兆，益亹祈年敬不遑。
雩祭礼成述事
作者：弘历
朝代：清
体裁：七言律诗

建巳月临常祀修，致斋前日霈恩流。已欣及节兴耕种，更冀申天锡渥优。乐奏和声协气合，礼成曙景露光浮。融融煜煜腾东壁，祝帛祥烟接燎牛。
雩祭礼成述事
作者：弘历
朝代：清
体裁：七言律诗

春膏优渥沐恩施，祀值常雩敬益滋。龙见月当七日复，雨沾畿正十朝期。大河归故宣无恙，六省蒙庥耕及时。稠叠贶承殊往岁，惟钦惟惧励孜孜。
雩祭礼成述事
作者：弘历
朝代：清
体裁：七言律诗

曙光初暏露光浓，肃穆雩坛护古松。幸是三春赉膏泽，敬惟首夏萃农功。九韶次第鸣仪凤，大礼钦崇举见龙。奏假无言还有吁，继沾申佑愿重重。
雩祭礼成述事
作者：弘历
朝代：清
体裁：七言律诗

甘雨优沾雩祭前，瑶坛瑞露羃祥烟。沐恩何幸逢今岁，展恪犹怀阔昨年。辰值夏瞻时举祀，土缘戍盛吁登田。自维奚以酬明佑，益励勤民益巩虔。
雩祭礼成述事
作者：弘历
朝代：清
体裁：五言排律

问夜昭云汉，凌晨步石逵。祈恩先责已，利物匪求私。夏节虽迟日，春膏已过期。何能诿惯见，更觉切焦思。翘企慈云布，颙希德雨施。协时惭抱蜀，矜惴寸心知。
雩祭礼成述事·其一
作者：弘历
朝代：清
体裁：七言绝句

大田播种刚出土，二麦抽苗待泽滋。未敢遽为迫窘状，要非可尚缓延时。
雩祭礼成述事·其二
作者：弘历
朝代：清
体裁：七言绝句

常雩敬举渊忱切，圆縡翘希恺惠垂。调幕无能恒仰吁，曰惭曰悚寸心知。
雩祭进宫斋戒之作
作者：弘历
朝代：清
体裁：七言律诗

辰见常雩礼则那，还宫斋戒值清和。慰言懒听云可待，蒿目殷怀叹若何。凭辇已看穗吐麦，亚阡亦有颖抽禾。苗而秀矣秀需实，十日为期五又过。
雩祭进宫斋戒西直门外作
作者：弘历
朝代：清
体裁：古风

盘山旋跸御园居，未踏春郊半月馀。龙见进宫致斋戒，芃芃麦垄较前舒。大田耕遍早常年，既为欣然复悚然。南府北河胥望雨，肯因慰近远忘旃。曰慰何曾实慰乎，苗而秀秀实还需。迩来云起风随作，又已殷殷意惕吾。
雩祭进宫西直门外作
作者：弘历
朝代：清
体裁：五言律诗

来往无非事，郊坛要必亲。敢云已逢渥，惟望继沾频。麦垄秀诚好，黍田长亦均。三秋犹廑我，一意秪勤民。
雪
作者：弘历
朝代：清
体裁：五言排律

中宵闻雪落，一刻变暄寒。不测有如是，奇逢殊可观。传宣教罢猎，迤逦且凭鞍。万树珠为缀，千峰玉作攒。谷虚堪问路，林密莫分峦。驼漫嫌驮重，鸟藏得托安。弥空方即即，远望正漫漫。帐殿蓦前到，开窗素景看。
雪
作者：弘历
朝代：清
体裁：五言律诗

云容低□□，雪势落绥绥。气暖片因碎，土乾积似迟。亦看鸳瓦羃，疑绽凤柯蕤。盈尺方惬念，笑当知足谁。
雪
作者：弘历
朝代：清
体裁：七言律诗

五日阴晴时间看，六花昨午始攒团。入宵达曙势犹鬯，衣卯食辰意未阑。冻圃寒山胥助景，星桥火树迥殊观。上元让节休称颂，翘企殷心甫略宽。
雪
作者：弘历
朝代：清
体裁：七言律诗

五更才报布同云，侵晓银珠遂落纷。渐觉中天霏密片，旋连远宇羃浓雰。花开鸡树先梅朵，玉罩龙楼映桂枌。三白今冬已沾二，占年惟以敬为欣。
雪
作者：弘历
朝代：清
体裁：五言律诗

五鼓报云凑，凌晨欣雪加。月馀望虽副，昨近念更差。落地都成雨，飞空尚作花。瑞宜多不可，五字忆罗家。
雪
作者：弘历
朝代：清
体裁：古风

人日宜晴和，降雪亦云美。诘晨霏瑞叶，人意都含喜。晓烟凝郭外，村路遵迤逦。鳞塍滋麦根，虬柯缀花蕊。静安酹写怀，惊心岁月驶。既往复洒然，世情率如此。孰能久弗忘，与之研精理。
雪
作者：弘历
朝代：清
体裁：七言律诗

今冬孟仲都沾雪，却隔月馀略盼膏。岂料终朝敷腊泽，遂教盈尺遍东皋。密霏酣洒时相继，圆璧方圭势正豪。鸳瓦龙甍浑不辨，玉楼十二接天高。
雪
作者：弘历
朝代：清
体裁：古风

伊余有宿心，对雪无不喜。今岁已两逢，此复胜于彼。恰在仲冬月，偶驻南海子。银甸致更佳，玉林花散蘤。岂惟纵目欣，为惬祈年美。念我同心佐，率彼诸军士。驱驰冒严寒，萦怀曷能己。
雪
作者：弘历
朝代：清
体裁：七言律诗

作势纷糅低晓烟，应时好是立春前。因风斜拂寒犹浅，著地旋融力已绵。祥肇芳辰披宝帖，兴浮残腊耀琼筵。今年诗卷添颜色，叠咏银花点玉田。
雪
作者：弘历
朝代：清
体裁：七言律诗

侵晓同云一色屯，六花飘飏遂纷繁。欣于应节先大雪，适此问安来御园。镂玉条柯松罨牖，渥膏荄柢麦培原。六千里外心遥缱，霁以为佳望捷烦。
雪
作者：弘历
朝代：清
体裁：七言律诗

侵晓浓云势益弥，旋霏片片与丝丝。栖楼瓦冷看雪积，落砌土融作雨滋。萼映宫梅重点缀，絮先苑柳早纷披。已教额庆农田润，恰值军营佳信驰。
雪
作者：弘历
朝代：清
体裁：五言律诗

傍辰同布云，卓午细丝棼。优霈当未末，乾膏入夜分。讵惟益冬麦，实更利春耘。三白年前兆，承之励敬勤。
雪
作者：弘历
朝代：清
体裁：五言律诗

先集霰通朝，密霏霙入宵。疾徐无间断，悠畅恣飘萧。问已重檐积，知将三寸饶。拈毫敢志慰，慰又恐心骄。
雪
作者：弘历
朝代：清
体裁：五言排律

入冬尚未雪，远处却频闻。虽识时堪待，亦萦望颇殷。问宵云气重，拂曙雪英纷。飘洒冰花势，迷离玉树纹。三时落止矣，二寸积诚云。初泽能无谢，谢中惜意勤。
雪
作者：弘历
朝代：清
体裁：五言律诗

入冬已两月，落雪忽通宵。幸值三寸积，惭称六幕调。麦麰含腊润，疾病以时消。清晓出听政，慰心同百寮。
雪
作者：弘历
朝代：清
体裁：七言律诗

入冬虽盼六花舒，又虑无厌蜀望予。甘泽那辞预沾也，硕苗真是莫知如。洒空犹在一阳节，积地已将三寸馀。谷稔复斯欣卜麦，怵思美善若何居。
雪
作者：弘历
朝代：清
体裁：七言律诗

入夜连朝云每同，疏霏密洒雪真充。已看三白诚符望，敢曰二麰当告丰。祗有持盈心越凛，那无纪节句由衷。扫冰培树循常例，敷锡天恩与众公。
雪
作者：弘历
朝代：清
体裁：五言律诗

入晚复飘雪，达晨密间疏。看将盈二寸，未足乐三馀。泽也目因润，惜哉心那舒。不知足为过，观过或知予。
雪
作者：弘历
朝代：清
体裁：五言律诗

冬后望霙亟，春前值雪祥。积将三寸厚，落以四时长。顿止殊堪惜，再沾斯益臧。祈农不知足，此亦我之常。
雪
作者：弘历
朝代：清
体裁：五言排律

冬腊优沾雪，春膏待实堪。侵辰粒洒细，逮已片飞酣。舞凤翼如翥，垂龙须或鬖。落空尺希一，润地寸将三。傍午势徐止，宜时泽自甘。慰中仍带惜，望蜀特予贪。
雪
作者：弘历
朝代：清
体裁：五言律诗

冬雪方优被，腊霙欣继施。天恩真渥锡，佳信况频驰。五寸复重积，一旬正契期。敢言称泛胜，惟益励勤寅。
雪
作者：弘历
朝代：清
体裁：七言排律

刚企时霙沃麦田，何期清晓贶敷天。自朝至暮霈沾尔，既渥而优益畅然。濩落势欣野广被，配藜泽实惠骈填。非徐非疾态幽雅，曰方曰圆色洁鲜。踰月复叨心惕息，望膏诚切意勤拳。谢庄衣点称奇瑞，贾岛诗成自诩妍。方寸一忧去其半，捷音速至乃能全。
雪
作者：弘历
朝代：清
体裁：七言律诗

刚过小雪六花飏，此是今冬第一祥。地润秋霖晴越月，朝霏时玉协宵阳。已欣率土称谷熟，更卜明春滋麦芒。坐对皑皑宁不慰，缱思捷信怃增惶。
雪
作者：弘历
朝代：清
体裁：五言排律

初冬霏六出，农瑞纪京华。曾是逢来罕，真教望去嘉。纷糅当午密，飘堕逐风斜。乍可窗无月，休猜璧有瑕。铺田为喜色，缀树乃祥花。雅称瑶台赏，何烦步障遮。佳徵应兆麦，馀事亦烹茶。今岁吾诚幸，欣承敬倍加。
雪
作者：弘历
朝代：清
体裁：七言律诗

前日狂风昨日阴，问宵其雪尚难谌。询安刚喜霰丝集，敕政遂看花片侵。阊阖有烟还詄荡，楼台无处不深沈。未曾渴望沾优泽，益切冰兢凛照临。
雪
作者：弘历
朝代：清
体裁：七言律诗

前旬微雪未逾旬，望则邻贪惜亦真。孰谓生云刚过午，遂看集霰甫交申。攒团益密茫无际，优渥通灵若有神。落地半融还半积，总为春泽利农人。
雪
作者：弘历
朝代：清
体裁：七言律诗

十雨宛看十雪呈，漫空积地总充盈。惬怀惟觉脩何遇，受宠由来励若惊。乐与民同润麰麦，知无物比获瑶琼。设论夜半平淮蔡，祗愿明朝达捷旌。
雪
作者：弘历
朝代：清
体裁：五言律诗

午阴气作冷，酿雪势犹雄。落地全融雨，飞空尚舞风。玉非积阶曲，花弗著林丛。麦始抽萌际，农功卜度中。
雪
作者：弘历
朝代：清
体裁：五言律诗

半夜云容重，凌晨雪意浓。依旬似甘雨，敷泽遍畿封。密压垂枝竹，斜翻挺干松。天庥沐频叠，惟益励虔恭。
雪
作者：弘历
朝代：清
体裁：五言律诗

南郊回法驾，北陆布同云。洒宇霰先集，漫空雪继纷。诗人应得句，祝史不烦文。频叠邀鸿贶，寅虔先慰欣。
雪
作者：弘历
朝代：清
体裁：五言律诗

台畔真重璧，塍间普积银。农占三白稔，天锡九衢春。瑞荚梅装蕊，苍松玉作鳞。颇饶东郭履，何以慰吾民。
雪
作者：弘历
朝代：清
体裁：古风

名园未浃旬，春雪已逢两。土膏将脉起，润泽滋培养。午暄融作雨，廉纤已听响。入夜凝六出，峭寒切帷幌。临轩晓问政，玉宇迎眸晃。林枝叠缀英，笼鹤重披氅。讵惟足奇观，更复廑深想。迩来天贶稠，毋或予心放。
雪
作者：弘历
朝代：清
体裁：七言律诗

四更初洒稷雰霏，侵晓随欣畅发挥。大片小珠恣磅礴，敷膏澡气入精微。传宣罢宴仍分馔，虑恐联班或湿衣。何必谢庄独称瑞，即看农事起青畿。
雪
作者：弘历
朝代：清
体裁：七言律诗

四鼓才闻报云布，宵衣起见雪霏晨。始犹细洒为酝酿，继遂密飘迷圠垠。先得一旬光泰宇，积来四寸利农民。祥符前月刚弥月，三十六宫都是春。
雪
作者：弘历
朝代：清
体裁：七言律诗

地润秋霖非望雪，远沾近未略惭然。昨霏今继杂梅萼，晴洒阴飘幻柳棉。真是沃心符腊节，底须躗语诩春前。慰哉转眼旋生虑，恐却斯情顿弛虔。
雪
作者：弘历
朝代：清
体裁：五言排律

夜云铺玉宇，晓雪撒银沙。已庆膏成续，还希势更加。报辰欣大作，被物鬯休嘉。冰浦重揩镜，春林早著花。琼楼羃遥裔，珠琲落鬖髿。过午晴光霭，慰哉望敢奢。
雪
作者：弘历
朝代：清

夜报塞天同起云，凌晨玉叶遂翩纷。无林不作银花影，有嶂皆成冰绮纹。酒店旗飘近方见，僧房钟响远犹闻。入关廿里原秋雨，南北寒暄一岭分。
雪
作者：弘历
朝代：清
体裁：七言律诗

夜问璇霄密霰霏，凌晨大作六花飞。未经渴望叨佳泽，早见优沾报近畿。一色玉封金瓦厚，几层珠缀绣栊辉。麦田又兆明年喜，益切持盈励慎微。
雪
作者：弘历
朝代：清
体裁：七言律诗

夜问高空起冻云，侵晨瑞叶布萦纷。本非渴望逢尤幸，即得优沾佥共欣。滂配早占陇麦护，攒团似助盎梅芬。寒增遑避徒杠诮，赈粥施衣且尽勤。
雪
作者：弘历
朝代：清
体裁：五言律诗

大雪抡节至，祥霙入夕和。达晨时疏密，逮已益鬖髿。未切一心望，欣沾五寸多。占农归政喜，虔惕感如何。
雪
作者：弘历
朝代：清
体裁：五言律诗

头卯同云羃，尾辰细霰瑳。旋时遂飘飏，卓午益婆娑。三寸玉已积，五旬日未过。入宵犹密洒，于泽那辞多。
雪
作者：弘历
朝代：清
体裁：五言排律

孟冬沾厚泽，两月隔云遥。祈岁吾惟切，望云心已焦。浓阴五更报，侵晓六霙飘。遂见纷飞密，旋成委积饶。先春真是臈，凝冻未全消。过午晴曦晃，欣馀惜转招。
雪
作者：弘历
朝代：清
体裁：七言律诗

密布秋云低诘朝，兴安八月六花飘。千山玉戏幻隐现，四野银铺迷近遥。木彴泥乾归帐殿，竹垆烟起认茶寮。从来于此多逸兴，飞处纷同卒未消。
雪
作者：弘历
朝代：清
体裁：七言绝句

密洒徐飞三日连，玉霙盈尺积鳞田。纵无白战搜吟兴，可少春来纪瑞编。
雪
作者：弘历
朝代：清
体裁：七言律诗

寒空一色布同云，旋见绥飞瑞叶纷。虽是尺盈心早慰，已因月越望将殷。层楼积玉增前厚，万树开梅祇欠芬。入夕新蟾尚韬影，多多益善益当欣。
雪
作者：弘历
朝代：清
体裁：七言律诗

将言时应祈甘雪，傍晚云浓夜雪霏。敢谓泽沾弗重吁，越钦恩渥示先几。近连太液迷银界，远望西山隐翠微。才觉希膏遇优霈，何修惟益慎宵衣。
雪
作者：弘历
朝代：清
体裁：七言律诗

履长贺节御园来，翼日欣逢嘉雪哉。搴幌无边迎目润，拈毫有兴沃心开。空霏麦粒宜陇麦，林染梅英映殿梅。扫却旋看又纷积，苑丞循例树根培。
雪
作者：弘历
朝代：清
体裁：古风

山灵幻戏能剪水，展新雪景又如此。雪景从来我最耽，何况塞山清无比。塞山几度旧曾来，玉妆粉饰逢今回。樊川诗与营邱画，未若真界天然开。丹枫翠柏偨池露，嫦娥耐冷守顾兔。司天妙算此间穷，却待新晴吟积素。
雪
作者：弘历
朝代：清
体裁：五言律诗

度岭及登峰，晴和众喜容。布云卓午厚，降雪逮申浓。亟畅配藜势，那量尺寸重。向东希作雨，优赐一犁农。
雪
作者：弘历
朝代：清
体裁：五言律诗

彻夜云同色，侵晨雪舞翩。敢轻言慰矣，惟益冀沾焉。竟至达申后，犹欣值腊前。心田滋渴望，可以命吟篇。
雪
作者：弘历
朝代：清
体裁：七言律诗

敬以临雍祀上丁，夜霏稷霰晓无停。春云恺泽凝春雪，六出文华灿六经。自幸麦麰发苗颖，敢云俎豆假香馨。微怜人士湿衣履，敛福恩应锡在廷。
雪
作者：弘历
朝代：清
体裁：五言律诗

新正虽屡雪，分寸欠优沾。迩日正希玉，漫空忽撒盐。入宵疑月朗，著树讶花粘。脉土苏方始，纽芽定不嫌。
雪
作者：弘历
朝代：清
体裁：五言律诗

新雪沾三白，渥恩沐始青。霏空原有象，融地却无形。弥宇看真快，终朝洒不停。协时逢顺适，惕已未遑宁。
雪
作者：弘历
朝代：清
体裁：七言律诗

方喜山东得时雨，即看冀北布同云。少旋优渥膏泽被，气候朔南寒暖分。晴以无风美且善，心惟有感惕为欣。朝来勤政谕折本，无惕惟欣鹓鹭群。
雪
作者：弘历
朝代：清
体裁：七言律诗

时霙又庆布崇朝，那更缤纷竟日飘。层阁已悬银作网，上林都结玉为条。较来前度尤加渥，看去平铺未肯消。宁不生欢宁不畏，福谦敢诩泰阶调。
雪
作者：弘历
朝代：清
体裁：五言律诗

春云复布濩，春雪更攒团。落地皆融化，飞空益窅漫。便晴宁致惜，为泽总生欢。调幕逢时若，兢兢敢自宽。
雪
作者：弘历
朝代：清
体裁：七言律诗

春朝雪已兆祥符，优渥重欣此番殊。恰自祈辛邀帝祐，雅堪迎节奉慈娱。松蕤竹节皆珠玉，水榭山亭总画图。添得灯宵多少景，不孤滕六费工夫。
雪
作者：弘历
朝代：清
体裁：七言律诗

春来骈叠被天恩，昨日同云今雪繁。万玉霏空孰剪水，满墀流液为融温。果然三白符佳兆，深庆二麰润沃原。感慰不知何以报，敬勤夫岂在多言。
雪
作者：弘历
朝代：清
体裁：五言律诗

昨晚即飞霙，通宵密洒并。无眠缘问夜，夙起未看晴。素砌深填委，银空益织萦。有收冬雪渥，叨惠凛持盈。
雪
作者：弘历
朝代：清
体裁：七言律诗

昨朝入夜撒晶盐，京兆欣称二寸沾。晓起浓阴仍冀霈，春前膏泽敢推廉。花生鸡树不论朵，玉积鸳楼欲隐檐。锡福小除真大瑞，对时庆畏一心兼。
雪
作者：弘历
朝代：清
体裁：七言律诗

昨来无缝见天衣，一夜银林缬蕊菲。望里连空方散漫，度馀别墅辨依微。诗原践约碧峰礼，雪亦如期玉叶飞。山地向寒无宿麦，惟欣泽润夏田肥。
雪
作者：弘历
朝代：清
体裁：五言律诗

昨欣齐豫报，弗望却思同。今晓逢雪落，气暄著地融。彻宵楼积白，升曙旭标红。应节真称好，慰馀敬切衷。
雪
作者：弘历
朝代：清
体裁：古风

暖融雨淅淅，寒凝雪绥绥。犹是孟春月，雨雪咸所宜。云容不放晴，物意潜含滋。渥泽遍遐迩，造物恩无私。屈指几年来，曾不数遇之。卜麦乐无斁，祈农志弥寅。
雪
作者：弘历
朝代：清
体裁：五言律诗

暮霭隐寒舂，银花缀碧松。鬖髿绵入夜，酝酿恰宜冬。扣砌听逾积，瑶林想欲封。诗裁思白战，节候应黄钟。
雪
作者：弘历
朝代：清
体裁：七言律诗

欣逢甘雪维三日，早报新春第一祥。律应执规堆是璧，节先撒荔饤成粱。巡檐已积迟冰注，著砌旋融爱土香。正值璇宫行庆赏，嵰山还进寿筵尝。
雪
作者：弘历
朝代：清
体裁：七言律诗

泽华纷扑复攒团，密势浓阴酿峭寒。望过三冬犹讶梦，校来五寸得差安。方圆圭壁皆成象，次第园林顿改观。况是纽芽迟麦垄，及时心为扈农宽。
雪
作者：弘历
朝代：清
体裁：五言律诗

浓云久酝酿，细雪密飞扬。昨腊较几倍，新年第一祥。泽知含麦润，色祇逊梅香。三白兆诚验，敢嬉敬益蘉。
雪
作者：弘历
朝代：清
体裁：七言律诗

浓云终日为同色，时或细零时密霏。鹤毳漫空态飘素，蛰振启户润融辉。继膏自是宜春陇，渥泽仍希遍帝畿。幸值太平无事日，惟殷祈岁敕予几。
雪
作者：弘历
朝代：清
体裁：七言律诗

瀌瀌密洒复浓霏，新岁才知喜气归。天与园亭增丽景，节留灯火作寒辉。缬林乍欲舒荑萼，积巘遥疑隐翠微。五日春回沾六出，及时符甲泽青畿。
雪
作者：弘历
朝代：清
体裁：五言排律

瑞叶舞风翔，新年第一祥。宵衣欣我慰，宝穑卜其康。疏密弥夐宇，高低积素光。试灯增玉丽，祈岁协金穰。恰映宜春帖，应成志喜章。豫齐均待泽，翘望逮江乡。
雪
作者：弘历
朝代：清
体裁：七言律诗

秋霖馀润无资雪，冬麦含萌有雪宜。问夜天衣称霭霭，侵晨玉叶益绥绥。腊前应节祥堪卜，望外逢沾喜可知。昨已传宣幸琼岛，瑶林生面一探奇。
雪
作者：弘历
朝代：清
体裁：五言律诗

积地诚三寸，知时方仲冬。乾坤清作气，宫阙玉为容。较量前番渥，仍希后继浓。扫收培树本，敷锡霈恩重。
雪
作者：弘历
朝代：清
体裁：五言律诗

立春越二日，六出布祥花。鹅毳宵仍落，鸳楼瓦遍遮。润资莩甲始，泽接宿年赊。望外叨天贶，欣馀敬倍加。
雪
作者：弘历
朝代：清
体裁：五言排律

絮云浓午末，稷雪落申初。问彻更长短，报称霏疾徐。满空泽犹酝，二寸积诚馀。冰上收原富，树根堆不虚。因之赏行众，谁识盼仍予。翘首时晴晦，益增嗟以嘘。
雪
作者：弘历
朝代：清
体裁：七言律诗

纷糅琼蕊玉楼飘，第一农祥应扈谣。轻拂东风花叠胜，旋烘午日箸垂橑。欣看腊雪迎春雪，正值人朝接谷朝。令日称觞王母降，嵰山及节景添韶。
雪
作者：弘历
朝代：清
体裁：七言律诗

经冬翘望寤兴中，瑞叶欣看乍舞空。及腊霏霏慰心所，祈年切切忆田功。鸳楼檐齿稍融日，鸡树枝头缓度风。齐豫麦畴曾否遍，倚吟卜度意何穷。
雪
作者：弘历
朝代：清
体裁：五言排律

翼旦逢膏雪，新年第一祥。继冬优且渥，弥宇霈而霶。凤辇银花度，龙楼玉蝶翔。军书频报捷，农谚幸徵穰。遇顺益知慎，蒙庥敢不蘉。重华灯爓朗，欢捧万年觞。
雪
作者：弘历
朝代：清
体裁：七言律诗

腊后春前霏瑞雪，宵衣旰食慰劳心。诗人漫自閒方玉，农父应知早获金。诘晓有光分野路，吹风无力缀寒林。占年三白真堪喜，底抚流阴感不禁。
雪
作者：弘历
朝代：清
体裁：七言律诗

腊日椒园礼佛回，同云傍午布恢恢。过申逮酉霰先集，历丑达寅霙畅催。十二鸳楼欣积玉，缤纷鸡树讶开梅。晓来京兆报三寸，再霈益佳仍望哉。
雪
作者：弘历
朝代：清
体裁：七言律诗

腊雪优连冬雪飘，稷霙终日密瀌瀌。沾膏屈指刚弥月，数节如期先两朝。温树映窗灿梅朵，心田依垄润麰苗。迎年鼓听都昙响，欣与吾民庆序调。
雪
作者：弘历
朝代：清
体裁：五言律诗

腊雪岂辞多，半旬刚始过。彻辰递疏密，作势每婆娑。数寸泽诚厚，一封捷报和。昊恩叨叠佑，自审惕如何。
雪
作者：弘历
朝代：清
体裁：七言律诗

腊雪微逢望霈沾，瑞霙入夜势方添。光连冰蕊辉金芰，片杂银蛾扑玉檐。三白乍欣祥卜岁，一钩无碍彩韬蟾。不眠讵为耽灯景，慰在农田韵喜拈。
雪
作者：弘历
朝代：清
体裁：七言律诗

腊雪虽逢望渥沾，发春天泽喜均覃。祥花瑞叶元正二，客岁今年积素三。生意寒梅珠半绽，画情温树玉全含。同云远布怀九宇，伫待佳音达奏函。
雪
作者：弘历
朝代：清
体裁：七言律诗

自晨连夕霏时雪，剪水镂冰势甚酣。泽较前遭真是倍，恩叨两番恰兹三。祥标汜胜麦占稔，律叶嘉平雨共甘。徒倚轩庭看皓皓，书词呵冻我原谙。
雪
作者：弘历
朝代：清
体裁：五言律诗

舒叶云呈瑞，含花雪先春。霏微风点玉，烂漫日融银。节景佳尤倍，农祥喜是真。麦占符去岁，甘雨更期旬。
雪
作者：弘历
朝代：清
体裁：五言律诗

虽沾腊雪足，晴已月馀强。迩日不无冀，春膏副所望。倏为银世界，朗映白衣裳。万物教成服，殊恩沐上苍。
雪
作者：弘历
朝代：清
体裁：七言律诗

行路那辞风雨逢，每当驻跸雨从容。今朝创见飞乾雪，数节恰欣值孟冬。长道奚妨微泞践，远山都被冻云封。拂庐收得天浆沃，快煮三清韵事供。
雪
作者：弘历
朝代：清
体裁：五言律诗

谷日占三白，开年第一祥。琼华连翡翠，冰柱缀鸳鸯。易化应春律，当空助晓光。蓬婆偏不藉，遐意忆西方。
雪
作者：弘历
朝代：清
体裁：七言律诗

达曙浓阴集霰来，须臾剪水落毰毸。阶头气暖溶溶化，墙角风寒旋旋堆。装絮却先柳眼放，驱蝗都喜麦心培。御园灯景才方过，万树银花此重开。
雪
作者：弘历
朝代：清
体裁：五言律诗

过午冻云黯，逮申腊雪霏。漫空方漠漠，作势更飞飞。于泽宁辞屡，逢庥益慎几。惟殷盼捷报，速至愿无违。
雪
作者：弘历
朝代：清
体裁：七言律诗

迎年腊雪晓霏霏，雪色年光丽琐闱。二麦早占香饼饵，九天真是洒珠玑。龙楼作队银龙舞，凤阁来巢玉凤飞。底少弦歌娱宴暇，心殷省岁敕惟几。
雪
作者：弘历
朝代：清
体裁：七言律诗

连朝蕴酿云铺厚，半夜霏微霰集来。鸡树晓增寒淰淰，鸳楼阴积白皑皑。田将前度添馀润，泽较去年沾两回。发粟出裘宁待此，披襟惟是畅吟裁。
雪
作者：弘历
朝代：清
体裁：七言律诗

连朝蕴酿密云垂，侵晓瀌瀌遂霈施。节未立春犹是腊，兆符元旦正宜时。重楼十二皆皴玉，世界三千遍被釐。拈笔欲吟还自问，似兹何以答天禧。
雪
作者：弘历
朝代：清
体裁：七言律诗

迩日每看阴间晴，于膏斯望亦心萦。但非亟盼劳发瞪，谁料浓霏大惬情。漠漠瀌瀌正容裔，疏疏密密互纵横。应缘春冷迟桃信，借与枝头万朵荣。
雪
作者：弘历
朝代：清
体裁：七言律诗

迩日频阴风以散，徘徊盼泽剧关情。谁知望外霏祥蘤，乍似胸中沃翠饧。大片密丝胜正月，柳烟榆火近清明。既欣仍冀速晴暖，恐勒东郊麦正萌。
雪
作者：弘历
朝代：清
体裁：七言律诗

镂冰剪水复弥漫，圆璧方圭叠入观。恰喜竟成十日雨，微虞恐益几分寒。青郊正是发生候，红旭希披霄汉端。春泽望沾兹望霁，为君无一刻无难。
雪
作者：弘历
朝代：清
体裁：五言律诗

问夜同云布，诘晨密雪披。祥徵子月朔，信速十朝期。玉海得真趣，天山系远思。上林纷可望，花满万年枝。
雪
作者：弘历
朝代：清
体裁：五言律诗

问夜报三更，璇霄霏瑞霙。未春犹是腊，小望大愉情。越舞鹤鸾势，潜滋土谷精。自欣还自励，敢易素心诚。
雪
作者：弘历
朝代：清
体裁：七言律诗

问夜频闻布冻云，侵晨瑞叶尚纷纷。乱飞野驿花随路，密点寒流玉合濆。策渡衣单缘彼廑，占农麦好致予欣。祥霙沾较常年早，六幕钦调励敬勤。
雪
作者：弘历
朝代：清
体裁：七言律诗

问安取便御园居，恰值同云密布初。傍晚霰珠遂洒若，通宵雪片益瀌如。凌晨仍以还清禁，破冷因之揽软舆。历历郊原都画趣，曹知白迹證非虚。
雪
作者：弘历
朝代：清
体裁：七言律诗

集霰先霏密雪连，庆逢腊后正春前。渐铺鸳瓦皆皴玉，未爇猊垆亦羃烟。飞蝶活看飘画㡧，遗蝗幸卜靖农田。天庥滋至骈祥吉，钦受遑欣益慎虔。
雪
作者：弘历
朝代：清
体裁：五言律诗

集霰当辰末，霏霙遂午中。漫漫静入夜，习习幸无风。问到五更止，积来四寸同。祈恩蒙霈泽，寅谢惕深衷。
雪
作者：弘历
朝代：清
体裁：五言律诗

霭霭云容重，霏霏雪势飏。继冬敷宿润，首岁发新祥。梅阁风增馥，瑶台夜有光。斋居届祈谷，敬慰意何长。
雪
作者：弘历
朝代：清
体裁：五言律诗

霭霭低宫树，绥绥点御津。当春真是泽，数日未踰旬。苻甲潜滋养，祈辛预被仁。静侔色与价，端胜玉和银。
雪
作者：弘历
朝代：清
体裁：五言律诗

霭霭才过午，浮浮遂洒空。密皴檐瓦碧，朗映阁梅红。积素连前度，敷膏仰化工。明朝趯台畔，试步玉玲珑。
雪
作者：弘历
朝代：清
体裁：七言律诗

风来东北已连朝，酿雨因寒作雪瀌。落地无妨尽融化，漫天益爱恣飘萧。装林忽讶开梅萼，亚垄偏欣润麦苗。应是园亭阙题句，故教六出速清谣。
雪·其一
作者：弘历
朝代：清
体裁：七言绝句

入山气冷雨为雪，著地消融原利农。只有最高偏好看，皑皑玉积两三峰。
雪·其一
作者：弘历
朝代：清
体裁：七言律诗

同云未肯放冬晴，冻雨均沾继瑞霙。著地消融无定态，随风飘舞可怜生。鸳楼有玉皆垂佩，鸡树非春率斗荣。卜麦慰馀饶韵事，竹垆文火煮三清。
雪·其一
作者：弘历
朝代：清
体裁：七言绝句

塞云羃岭渐霏微，遂作六花弥谷飞。一例玉骢驰磬控，为他撒就满山围。
雪·其一
作者：弘历
朝代：清
体裁：五言律诗

密雪晓霏霏，年光丽琐闱。坐令松益古，暗卜麦添肥。宫漏疏还滴，城乌冻不飞。昨宵先集霰，君子贵知几。
雪·其一
作者：弘历
朝代：清
体裁：五言律诗

春冷还霏雪，毵毵客路迎。气升著地化，云密亘空横。野渡迷烟景，村篱缀玉英。王诜图小幅，即目似天成。
雪·其一
作者：弘历
朝代：清
体裁：七言绝句

春园方驻五云车，一夜纷绥六出花。疑是东皇工点缀，故教琼瓣缬槎枒。
雪·其一
作者：弘历
朝代：清
体裁：七言律诗

月夕曾无望雪心，中宵忽报布浓阴。密霏恺泽继前泽，不是春霖可作霖。晓起园林皆积玉，明称田野遍施金。华镫燕九馀婪尾，巧助风光惬藻襟。
雪·其一
作者：弘历
朝代：清
体裁：七言绝句

破晓云浓传罢猎，沾衣将谓雨霏丝。须臾乱洒冰花落，塞景离奇幻若斯。
雪·其三
作者：弘历
朝代：清
体裁：七言绝句

假山曲埭皆含润，竹节松针别有姿。火树莲花嫌太丽，特教清景斗新奇。
雪·其三
作者：弘历
朝代：清
体裁：七言绝句

既密还疏飘散漫，虽寒不湿静便娟。便教收取三清煮，武帐由来有宿缘。
雪·其三
作者：弘历
朝代：清
体裁：五言律诗

池作青铜镜，山成白玉蟾。乱飞迷寺路，斜拂认村帘。画景分明写，诗题取次拈。几馀閒遣兴，得句意方忺。
雪·其三
作者：弘历
朝代：清
体裁：七言绝句

迷离不辨潜林兽，突出还教倒应弦。所获今朝多白鹿，宁烦祥瑞诩文篇。
雪·其三
作者：弘历
朝代：清
体裁：七言绝句

雪与清凉有夙期，丙寅庚午两留诗。西来迎跸人传说，镇海寺前如昔时。
雪·其二
作者：弘历
朝代：清
体裁：七言绝句

东郊早是频滋麦，节夜还教艳助灯。屈指年来明记忆，逢兹盛事几回曾。
雪·其二
作者：弘历
朝代：清
体裁：七言律诗

或密或疏织未已，时阴时霁洒犹连。霏空实庆堪占岁，度寸同欣觉胜前。蜡纸毰毸蕤蜡凤，冰床错落碾冰天。独予蜀望诚无足，益善多多始畅然。
雪·其二
作者：弘历
朝代：清
体裁：七言绝句

泛泛滇滇拂跸旌，杏林开处认梅坪。道场知近文殊境，故散天花载道迎。
雪·其二
作者：弘历
朝代：清
体裁：七言律诗

知时好雪值冬初，破蔡明年此兆诸。不数舞随曹植马，所欣瑞点晋公裾。评将形色清无比，目极鬖髿势有馀。却想台怀驻辇处，松崖积翠景相如。
雪·其二
作者：弘历
朝代：清
体裁：五言律诗

短戍复长坰，迷离合窈冥。闻钟知古寺，策马度邮亭。陇麦方添润，堤杨不碍青。恰逢举趾候，欣赏意为停。
雪·其二
作者：弘历
朝代：清
体裁：七言绝句

翠柏丹枫琼蕊结，侧峰横岭玉屏开。营邱画与樊川句，问尔何从见此来。
雪·其二
作者：弘历
朝代：清
体裁：七言绝句

配藜合沓乱飞浮，镂莽雕林致最幽。却是粘衣尽乾雪，底须止猎学文侯。
雪·其二
作者：弘历
朝代：清
体裁：五言律诗

青女驾仙辎，斑龙玉屑遗。云容连北陆，春色到南枝。芸案清光莹，茶烟乱絮披。问予心惬处，极目正绥绥。
雪·其四
作者：弘历
朝代：清
体裁：七言绝句

剪水镂冰卒未休，山田过冷恐伤牟。三春竟有望晴事，患失无厌我尚犹。
雪·其四
作者：弘历
朝代：清
体裁：七言绝句

拈毫咏素我原闲，创景多欣值此间。冻凝冈峦应作滑，传宣明日罢围还。
雪·其四
作者：弘历
朝代：清
体裁：七言绝句

玉色界中楼阁迥，冰天窗里研瓯清。新年行乐饶佳兴，都为青畴溥利耕。
雪三首·其一
作者：弘历
朝代：清
体裁：五言律诗

东风拂幰车，稷雪忽交加。沿路势添密，依人飞故斜。连塍藏绿毯，大野捲银沙。既慰还因虑，宁无冻麦芽。
雪三首·其三
作者：弘历
朝代：清
体裁：五言律诗

广甸含膏润，问知冬雪多。得斯诚益善，惟是奉中和。泽被东南亩，花开顷刻科。皇州七百里，沾否忆如何。
雪三首·其二
作者：弘历
朝代：清
体裁：五言律诗

行营午驻跸，六出尚漫漫。坐我毡庐暖，思人布帐单。收来煮小凤，望去舞翔鸾。功德明当莅，千岩积素看。
雪中万寿山
作者：弘历
朝代：清
体裁：七言律诗

位置林亭为畅怀，忧来祗益鲜推排。试看咫尺依然在，何事今朝始觉佳。幻似芳韶发荑萼，润从莩甲达根荄。濛濛远共溪烟合，喜与俱之讵有涯。
雪中坐冰床即景·其一
作者：弘历
朝代：清
体裁：七言绝句

言将复雪雪真霏，太液冰床候石矶。便以凌波渡彼岸，天花纷作㬅陀飞。
雪中坐冰床即景·其三
作者：弘历
朝代：清
体裁：七言绝句

漫空浩汗杳迷离，不辨林塘到始知。恰似菱丝堤那畔，一湖烟雨泛舟时。
雪中坐冰床即景·其二
作者：弘历
朝代：清
体裁：七言绝句

玉龙银凤舞皑皑，景附猋飞㬅衍回。更喜声声鸣爆竹，何殊春雨复春雷。
雪中山行
作者：弘历
朝代：清
体裁：古风

蕴玉山含辉，玉蕴山尤秀。屏风无斧痕，面面遥相就。天和树色苍，不知山路长。如游白玉京，触目皆琳琅。低巘日已漏，高岭云犹罩。妙笔非董源，谁写山灵貌。
雪中度长城岭
作者：弘历
朝代：清
体裁：古风

三度五台三度雪，名山灵应真殊绝。瀌瀌或或无定形，回薄林峦喷玉屑。入云那见向来蹊，马踏冰花不作泥。盘盘磴道徐策骑，已廑吏役劳铲治。低飞乱洒皆入画，冲烟越岭真宜诗。我无文殊平等智，沾衣�帽夫岂辞。
雪中柳
作者：弘历
朝代：清
体裁：七言绝句

生稊似忆早春时，一例风吹不展眉。莫道韶华难买得，试看窣地是银丝。
雪中泛舟
作者：弘历
朝代：清
体裁：五言律诗

春冰不胜履，春水可乘舟。值此雰霏景，真成汗漫游。入波浑是合，飘宇且为浮。本自无安道，休猜学子猷。
雪中泛舟三首·其一
作者：弘历
朝代：清
体裁：七言绝句

沙棠閒漾玉花披，飘飏鬖髿难自持。了识溪堂应不远，忽然到岸讶方知。
雪中泛舟三首·其三
作者：弘历
朝代：清
体裁：七言绝句

同云浓布未轻开，��掠舟万鹤来。可惜不冰都化却，难因收起树根培。
雪中泛舟三首·其二
作者：弘历
朝代：清
体裁：七言绝句

浩然世界朗如银，岂必山阴霁色新。踪迹略同子猷泛，不知安道定何人。
雪中泛舟至玉泉·其一
作者：弘历
朝代：清
体裁：五言律诗

为爱迷茫态，聊寻汗漫游。著波原是水，缀浦不分鸥。玉障一川外，梅花万树头。本来觅诗者，莫认访人舟。
雪中泛舟至玉泉·其三
作者：弘历
朝代：清
体裁：五言律诗

峰痕青半灭，松色翠仍凝。办得操金石，何妨冒雪冰。收来清莫比，烹出品全胜。第一泉应道，毋宁要以恒。
雪中泛舟至玉泉·其二
作者：弘历
朝代：清
体裁：五言律诗

前日谒灵宇，抒诚冀沛恩。由来沾尺泽，始觉沃心源。山色银鳞缬，泉声趵突翻。勾芒幸未达，慰听老农言。
雪中漪澜堂
作者：弘历
朝代：清
体裁：七言律诗

昨吟琼岛兆佳阴，喜罩祥霙塔影森。太液漪澜虽迟待，金山消息已侵寻。千岩素镂玲珑窍，万木葩生清净林。一咏江天游目句，先期浮玉此登临。
雪中由玉河泛舟复至玉泉山·其一
作者：弘历
朝代：清
体裁：五言律诗

密点还疏点，冰心复水心。被田同畅悦，助景好探寻。入沼无痕化，推篷有冷侵。不知谁戴氏，仿佛泛山阴。
雪中由玉河泛舟复至玉泉山·其三
作者：弘历
朝代：清
体裁：五言律诗

泉气犹蓊匼，云容益蔚浓。每怀继优泽，真觉利良农。知足定谁是，占祥幸此逢。西山偏入望，玉积两三峰。
雪中由玉河泛舟复至玉泉山·其二
作者：弘历
朝代：清
体裁：五言律诗

林岫已婆娑，汀崖渐委罗。不梅皆玉蕊，过节又银蛾。遥浦犹含冻，长源渐涨波。机声伊轧里，一棹玉河过。
雪中舟泛·其一
作者：弘历
朝代：清
体裁：七言绝句

勤政晨当敕政毕，飞云暇逐破云开。御湖岂是山阴境，不必絮言访戴来。
雪中舟泛·其三
作者：弘历
朝代：清
体裁：七言绝句

著地入波总消化，祗馀空里散花形。假山却见阴岭秀，积素还藏一抹青。
雪中舟泛·其二
作者：弘历
朝代：清
体裁：七言绝句

舟冲萦薄复鬖髿，近岸依然望若遐。今日诚游香雪海，桃花都认作梅花。
雪中舟泛·其四
作者：弘历
朝代：清
体裁：七言绝句

幻如万卉发珠朵，纷似一天舞玉蛾。却忆馀杭有佳句，斯时真是不宜多。
雪中舟泛四首·其一
作者：弘历
朝代：清
体裁：七言绝句

春水御湖早漾舟，雪中佳致益相投。浮空漠漠浑无定，一棹聊为汗漫游。
雪中舟泛四首·其三
作者：弘历
朝代：清
体裁：七言绝句

傍岸山桃已著花，亦浮动却亦横斜。借将雪影迷离处，错认西湖处士家。
雪中舟泛四首·其二
作者：弘历
朝代：清
体裁：七言绝句

点数那能数首罗，横排竖注正毵□。楼台幻作耆阇崛，天雨花纷罩曼陀。
雪中舟泛四首·其四
作者：弘历
朝代：清
体裁：七言绝句

银凤分明舞迥空，入波无迹总消融。最欣宿麦都含润，春雪由来春雨同。
雪中西苑即景
作者：弘历
朝代：清
体裁：七言律诗

彻夜缤纷晓势并，问安回与步瑶京。低飘曲岸时疏密，细糁长空镇缪萦。羃树寒藏栖鸟语，挂崖冻隐落泉声。冰蹊试屧堪迟意，即景无端拙速成。
雪中视朝
作者：弘历
朝代：清
体裁：七言律诗

报晓鸡人报雪霏，翠云裘御启彤扉。祥烟低羃金猊鼎，瑞叶纷飘赤羽旂。三白早占后稷穑，千官都点谢庄衣。明庭端拱承天贶，益励兢兢谨敕几。
雪中过大岭·其一
作者：弘历
朝代：清
体裁：七言绝句

夜雨飒然晓酿寒，凝为雪片落攒团。凭舆大岭聊东望，烟际虚无未许看。
雪中过大岭·其三
作者：弘历
朝代：清
体裁：七言绝句

万林奄霭幻低昂，花有精神玉有光。似上山头临邓尉，梅观雪海祇输香。
雪中过大岭·其二
作者：弘历
朝代：清
体裁：七言绝句

迷漫中忽睹崚嶒，云栈却舆策马登。漫议崎岖泥滑刺，鸣鞭直进我犹能。
雪中过定兴县
作者：弘历
朝代：清
体裁：古风

斜飞作势正鬖髿，高下模糊驿路赊。冻咽小溪疑漱玉，春回老桧欲生花。乾于细雨湿于霜，寒袅鞭丝度范阳。千载诗人传岛瘦，白云深处望迷茫。村鸦恰恰向林啼，极目遥天势乍低。忆得三年前觅句，琼田跋马沈城西。坡翁一句记分明，将谓诙谐却有情。歌舞农夫怨行路，由来雨雪不相争。
雪中过永安桥
作者：弘历
朝代：清
体裁：古风

明禋应时修，征辔凌晨发。豹尾去沛里，龙镳指京阙。滕六欲效灵，元冥正司节。初飘沥沥霰，旋零绥绥雪。途景已堪适，凭舆趣尤别。琼瑶入眺吟，川原供揽结。不殊书室中，推窗玩清绝。行行过永安，镜影含光洁。平林久秃兀，乍喜千葩缬。旷观既詄荡，逸兴复郁勃。洒然银色界，仿佛卢沟月。
雪中过镇海寺未入
作者：弘历
朝代：清
体裁：七言绝句

岩寺从来雪景宜，今朝如约画情披。何须更问石栏径，海印发光按指时。
雪中过长城岭三首·其一
作者：弘历
朝代：清
体裁：七言绝句

于原为雨于岭雪，高下寒暄理实该。六见山灵显神异，廿年清跸五台来。
雪中过长城岭三首·其一
作者：弘历
朝代：清
体裁：七言绝句

长城岭亦海喇汗，五度都曾雪景观。灵岳自当著灵异，镂冰剪水正攒团。
雪中过长城岭三首·其三
作者：弘历
朝代：清
体裁：七言绝句

古稀那复称筋力，雪磴还艰辗�轮。乘锦云骓辞步辇，回思此况是何人。
雪中过长城岭三首·其三
作者：弘历
朝代：清
体裁：七言绝句

容容云挟漫漫雪，空雪峰云两莫分。宁为凭舆得奇句，颇廑仆役特劳勤。
雪中过长城岭三首·其二
作者：弘历
朝代：清
体裁：七言绝句

冻涂滑刺颇难登，兵役铲除劳可矜。或竞拽舆安稳过，太平尽力此为应。
雪中过长城岭三首·其二
作者：弘历
朝代：清
体裁：七言绝句

巘腹出云如划界，树头戴雪讶藏根。阿谁借得并州剪，琢水裁冰花样繁。
雪中还宫之作
作者：弘历
朝代：清
体裁：五言律诗

昨朝阴彻夜，徒望雪成空。作霰才清晓，乘舆还禁中。祈农及讲学，切意并应躬。二寸午晴积，益增惜少忡。
雪中镜清斋作
作者：弘历
朝代：清
体裁：古风

水镜风与开，冰镜雪与揩。开或光无定，揩实朗益佳。配藜照曜呈，上下晶明皆。触景得新会，今朝雪里来。
雪六韵
作者：弘历
朝代：清
体裁：五言排律

傍晓云重凑，交辰雪遂翩。似符风五日，宛降雨三天。落地都融水，弥空讶织烟。杏先春剪綵，柳未夏装绵。容裔迷琼宇，渥优沾麦田。何修欣此遇，律已益瞿然。
雪六韵
作者：弘历
朝代：清
体裁：五言排律

春寒雨成雪，既雪雨随零。落地胥为泽，连朝殊未停。飘空飞浩浩，积迥点星星。玉蕊簇松架，琼针润麦町。爱看披料峭，宜咏对鸿冥。稠叠蒙天贶，钦承志敢宁。
雪后
作者：弘历
朝代：清
体裁：五言律诗

雪后宜晴暖，青阳万物滋。溜垂高下瓦，泽满墄平墀。斋处几多暇，时和敬益持。鸿钧普汜被，与物共春熙。
雪后
作者：弘历
朝代：清
体裁：七言绝句

雪后嵎夷出暖曦，润融何异雨知时。午閒小立南荣下，喜见青青春草滋。
雪后万寿山
作者：弘历
朝代：清
体裁：七言律诗

雪色由来无不宜，最宜玉巘叠参差。新年行乐来初地，应节占农喜及时。晴霭未教融冻浦，春风已觉绽南枝。岁华合是依清旷，绨几瑶篇为少迟。
雪后仲春玉泉山即景
作者：弘历
朝代：清
体裁：七言律诗

塔影遥瞻峙两峰，到来熟路入门从。新题自有韶光供，旧咏忽看隔岁逢。林隩红湔如过雨，山阴素积又疑冬。凭高润野真宜望，同与吾民乐在农。
雪后御园即景
作者：弘历
朝代：清
体裁：七言律诗

渥雪宜欣霁又嘉，优沾天泽浩无涯。时晴王帖真称善，见晛周诗未许誇。圆璧方圭难计玉，乔松低柳总开花。是应和豫酬节令，意不舒悬望捷赊。
雪后御园即景
作者：弘历
朝代：清
体裁：七言律诗

过午春云淡以轻，慰将惜并一时生。不知足固人恒有，善遇亨当我戒盈。银沼铺冰互融化，琼峰晃日益晶明。速教收取培林木，行赏推恩例视成。
雪后御园即景杂咏·其一
作者：弘历
朝代：清
体裁：七言绝句

历午云轻密势停，馀波时复两三零。重揩冰面几分白，暗隐山头一片青。
雪后御园即景杂咏·其七
作者：弘历
朝代：清
体裁：七言绝句

新收雪水满罍清，妥置筠垆活火烹。恰值万几馀暇际，三希即景抚时晴。
雪后御园即景杂咏·其三
作者：弘历
朝代：清
体裁：七言绝句

几曲烟堤取势斜，玉田半里步成赊。春林五色翻迷目，不辨梅花与李花。
雪后御园即景杂咏·其二
作者：弘历
朝代：清
体裁：七言绝句

轻寒拂水薄冰连，教罢冲冲凿放船。耐可肩舆揽飒景，效勤失望笑中涓。
雪后御园即景杂咏·其五
作者：弘历
朝代：清
体裁：七言绝句

前朝柳陌见微黄，今日柳梢絮若扬。付与当年谢道韫，分疏对面转教忙。
雪后御园即景杂咏·其八
作者：弘历
朝代：清
体裁：七言绝句

雪珠著处密犹乾，积素凝华最好看。银色界天得殊趣，底须撑伞冒攒团。
雪后御园即景杂咏·其六
作者：弘历
朝代：清
体裁：七言绝句

大食玻瓈涵远空，重帘那许入微风。遥睎别有相应处，峰态林恣玉照中。
雪后御园即景杂咏·其四
作者：弘历
朝代：清
体裁：七言绝句

纵目林低远见空，西山积雪眄湖东。重儓不复烦摛藻，早咏燕山八景中。
雪后御园揽景
作者：弘历
朝代：清
体裁：七言律诗

园林雪后景尤宜，缓命轻舆试揽之。无树不开花一色，有山都展玉双眉。日暄阳瓦雨垂霤，风簸阴崖冰散凘。冒小凉欣观大略，画中行处促成诗。
雪后悦心殿
作者：弘历
朝代：清
体裁：七言律诗

雪霙已止奚妨止，云色欲晴犹未晴。便教活画观琼岛，真是蹑梯步玉京。朵殿有花仍菊秀，上林无树不梅荣。半年一到诚何谓，谁识居然信畅情。
雪后悦心殿腊日
作者：弘历
朝代：清
体裁：七言律诗

嘉平琼岛景清妍，积瑞凝华霭霁烟。刚觉天膏希迩日，果然腊雪庆迎年。粥香惟祝农祥应，冰戏还思士气骞。正值伊犁传悔罪，伫看露布共春旋。
雪后瀛台即景
作者：弘历
朝代：清
体裁：七言律诗

借问湖山底最宜，最宜应是雪馀时。筠梢素积龙文织，檐际冰明玉箸垂。岁景峥嵘云暮矣，壶天潇洒一过之。贞元消息真无息，即渐晴窗旭影迟。
雪后瀛台即景
作者：弘历
朝代：清
体裁：七言律诗

积素林峦石径斜，和晴才放早蒸霞。三冬望泽忧勤切，六出迎年景物嘉。圆峤风微花破萼，蓝田烟暖玉生芽。湖山韶秀清游适，书屋摛毫纪岁华。
雪后瀛台即景
作者：弘历
朝代：清
体裁：七言律诗

金碧楼台琼岛边，崇情幽赏玉壶天。三冬书史自娱耳，一雪游观亦偶然。素积远螺馀冷峭，明含牡蛎嫩阳鲜。何人对此无佳会，况我欢生卜麦田。
雪后瀛台即景是日复雪
作者：弘历
朝代：清
体裁：七言律诗

已喜公田三寸滋，又看仙岛六花蕤。非烟非雨有如是，于画于诗无不宜。细糁长空方缅邈，远绥曲岸渐迷离。竹垆虽具何曾试，今日几馀可试为。
雪后登延春阁眺望
作者：弘历
朝代：清
体裁：古风

瑞霙既委积，祥曦亦曈昽。素云扶柏枝，芳飙递梅丛。新正清暇馀，延阁深禁中。载豁即景目，兼舒体物胸。皇都千万户，珠楼十二重。抚此金瓯固，益切玉烛融。北斗揖璇杓，西山展画峰。和气鬯萌阳，吾将事祈农。
雪后登碧照楼吟望
作者：弘历
朝代：清
体裁：七言律诗

昨已传宣琼岛游，诘朝积雪景偏幽。即看冰影银揩镜，更胜波光碧照楼。古木扬猗梅破萼，小山焕采玉成邱。向来粉壁无题句，似为今番清赏留。
雪后过杏山·其一
作者：弘历
朝代：清
体裁：七言绝句

岝㟧群峰玉笋攒，翠微佳色入凭观。疏林蔽芾迷归鸟，犹带当年战气寒。
雪后过杏山·其三
作者：弘历
朝代：清
体裁：七言绝句

每逢咏雪兴偏豪，况对峣峰积翠高。此日萧閒供白战，曩时辛苦忆黄旄。
雪后过杏山·其二
作者：弘历
朝代：清
体裁：七言绝句

联鶱银凤自飞来，独峙朝阳霁景开。古戍黄芜嘶马去，题诗遥寄白云隈。
雪大学士傅恒经略西川效忠宣力诛渠魁破坚垒申明纪律大振军威番酋穷蹙乞命经略大学士锐意荡平未允其请朕宏解网之仁下诏班师召大学士还朝襄赞劳绩茂著诗以赐之·其一
作者：弘历
朝代：清
体裁：七言律诗

安边底绩本丹忠，请命番酋势已穷。上将有心期利执，大君无物不包蒙。那须一月闻三捷，早觉千忻达两宫。晋国勤劳予廑念，速归黄阁赞元功。
雪妍堂
作者：弘历
朝代：清
体裁：七言律诗

每来必对雪妍山，宁喻梅姿梨态颜。仍旧贯毋新搆筑，值几暇喜特幽閒。不殊昔日是今日，却愧三间作五间。壁有前巡一再咏，都因纪实未宜删。
雪山行旅歌题宋人画
作者：弘历
朝代：清
体裁：古风

雪山大图传李成，郭熙行旅亦其次。是图出入二家法，帧中却未留名字。自是北宋画院派，又无画院之习气。可称绝代最佳作，是用长歌纪其事。高峰㠍嶪插半空，凹处红墙见萧寺。寒鸦作阵飞不去，雪虐风饕涩双翅。劳劳趁旅名利人，栗烈朔程那能避。驱车乘马步担负，劳逸虽殊冷同致。旗亭卖酒或颉羹，坐待贾获三倍利。石桥溪水有长源，弗冻乘流木箄至。超情入神运磅礴，不独刻画称工致。疑本大幅被割裂，将问之谁无实际。佳言善行古之人，似此泯寞多弗啻。此则幸哉赖歌传，有名无名奚足计。
雪拟苏轼聚星堂体兼用其韵
作者：弘历
朝代：清
体裁：古风

苏辞遭遇多枝叶，倒绷禁体先犯雪。起舞浮白意匠殊，纵横驱用堪叫绝。元冥恰喜交初节，过水真如遇方折。平原羃䍥寒飔逼，长空晻霭暮光灭。旌门铙吹云璈奏，幔城漏响金鱼掣。徘徊中夜听拉瑟，行檠熻赩莲花缬。天窗取气揭薄纱，地炉生火燃枯屑。遥想林岫已婆娑，却爱郊坰正飘瞥。即景朅咏都官句，占年夙记农家说。醉翁髯老垂号令，会取陈言能点铁。
雪晴
作者：弘历
朝代：清
体裁：六言诗

地暖雪融不见，山寒素积宜看。怪底洛阳才子，独称妙在林端。
雪水烹茶
作者：弘历
朝代：清
体裁：五言律诗

越瓯真漉雪，惠鼎胜烹泉。华液三焦润，芳腴五蕴湔。何殊炼水碧，坐可證金仙。陶谷独余笑，事同人未然。
雪水茶
作者：弘历
朝代：清
体裁：七言律诗

山中雪水煮三清，大邑瓷瓯入手轻。屏去姜盐嫌杂和，招来风月试閒评。适添今夕灯前趣，宛忆当年霁后程。只有一端差觉逊，三希即景对时晴。
雪泛四首·其一
作者：弘历
朝代：清
体裁：七言绝句

冰开一舸畅沿流，雪落漫天卒未休。几暇今朝心值喜，玉曼陀界试清游。
雪泛四首·其三
作者：弘历
朝代：清
体裁：七言绝句

飞空原自有形看，落水浑成无色观。空色有无齐置却，泛清净境破轻寒。
雪泛四首·其二
作者：弘历
朝代：清
体裁：七言绝句

斜扑横排势配藜，烟堤咫尺渺如迷。米家黑与曹家白，合撰拈来作一题。
雪泛四首·其四
作者：弘历
朝代：清
体裁：七言绝句

高柯低干花为缀，水榭山亭玉作装。无定光中有声画，打篷淅淅罨兰航。
雪浪石七叠苏东坡诗韵
作者：弘历
朝代：清
体裁：古风

一为炮石如□屯，一为片石峰峙尊。而胥冒以雪浪名，岂其名者智令昏。炮者久占定州境，片者移自临城村。质之苏曰作飞石，定州者可守城门。复质之苏曰画水，九原欲招两孙魂。片石颇具奔流状，况镌两字留云根。我为解嘲乃并置，不必求剑舟刻痕。两张一董迹并弆，其间是非无定论。非则俱非是俱是，试看如是石和盆。谓我颟顸亦听彼，无过偶尔清赏存。
雪浪石七叠苏东坡诗韵
作者：弘历
朝代：清
体裁：古风

雪浪又复韵叠屯，耽吟似碍九五尊。寻思或胜好声色，赖此摛藻遣朝昏。五台正定返巡跸，便途驻此中山村。众春园内旧行馆，早知津矣便入门。安阳眉山胥令此，合祠诚妥两贤魂。一得褒奖一遭斥，要之立身胥有根。韩园苏石萃一处，二人水乳融无痕。两张岂逊两孙者，为图前后精详论。曰磐曰片二即一，况今原两芙蓉盆。思量今兴由昔废，弗关成性永存存。
雪浪石仍叠苏轼韵
作者：弘历
朝代：清
体裁：古风

实所胜斯名所屯，暂以屈亦久以尊。此翁此石有如是，逢时辨底明与昏。重来燕南赵北界，了识明月清风村。韩园修葺复旧观，两行垂柳青遮门。松轩潇落可信宿，墙外祠妥双贤魂。驻䍐诸务则且置，便抚亭下青云根。岿然古貌故好在，雪浪有号原无痕。逮兹盖已六赓韵，前席如共髯仙论。孰谓中郎不可得，宁非对者石与盆。七百馀年一瞬耳，奚称前咏碑间存。
雪浪石八叠苏东坡韵
作者：弘历
朝代：清
体裁：古风

坡翁豪兴如云屯，叠艰用险称独尊。我今乃频叠至八，讵非见巧令智昏。昨辞恒山循驿路，翼日遂历中山村。村行复不廿馀里，郡城洞开因入门。贤令祠虽不致谒，嘉其品行胥忠魂。近曾成咏分甲乙，要之均以学为根。在苏言苏却在石，两石并为留遗痕。然吾究谓磐者实，以坡之迹定其论。坡迹七字孙其韵，手书之泐磐石盆。实證在兹不烦絮，久乃论定千秋存。
雪浪石叠苏轼韵
作者：弘历
朝代：清
体裁：古风

行或使之止或屯，内相外牧何卑尊。贾谊明时乃可惜，屈原泽畔时原昏。牛刀不妨一小试，况兹百里联乡村。前年中山策马过，倾颓百雉未入门。北门学士命图取，展阅几度清吟魂。鸠工发帑事版筑，驱除狐鼠芟荆根。众春花木复旧观，清秋风月移新痕。时巡嵩洛偶驻跸，一拳坐对堪评论。横盘硬语走健笔，叫绝起拍莲花盆。岁月详识笑多事，高风千古存乎存。
雪浪石用苏东坡韵
作者：弘历
朝代：清
体裁：古风

杜老白帝僦东屯，苏翁稍幸斯州尊。从来诗人半穷困，未必天道迷昭昏。孤踪飘泊岂有定，官居尚忆悬水村。我从便道寻古迹，策马定武循城门。衙斋左侧醉仙在，无须玉局重招魂。立来应已阅桑海，移时想复动云根。峰皴似助吟咏势，苔斑犹渍摩挲痕。当时滕倅投意气，掀髯把酒相评论。何人好事惜废堕，覆之以亭承以盆。却忆晴窗哦日课，雪浪早入予思存。
雪消
作者：弘历
朝代：清
体裁：五言律诗

墙阴犹砌玉，池北渐镕银。晃日浑无质，凝冰暂有鳞。敷为大地泽，恰称一天春。青女萧閒甚，星河欲理纶。
雪狮联句
作者：弘历
朝代：清
体裁：七言排律

精莹玉质状昂藏，似虎如何不正黄。占吉辟邪诚备德，怀仁感泽自含章。腾空琼岛凝天骨，蹲踞寒坪闪剑铓。前耳湿时如拂子，白毫浅色似针秧。康居珍远留唐赋，王会朝正比宋坊。讵可扰驯因号国，略施抟捖只依墙。金毛种类何缘别，白泽贞符尚可详。皓体忽看呈兀兀，严棱益觉厉洸洸。一犎曾并来疏勒，六出刚欣舞载阳。奚必周诗羡麟趾，合教垣宿应金芒。迎年尽见千门戏，职赋无劳万里航。拟以白超真仿佛，貌来乌弋重评量。灵通手底嗤涂墨，素积天边异垛糖。扣砌妆成偕兽舞，玉墀拥护绝雕翔。凝然岂识抛毬引，块尔无妨掷戟抢。气噤反唇含霹雳，冻乾强项挂铃铛。讵同獬豸供人弄，却避蝗虫兆岁穰。乍睒星睛飞列缺，偶掀齇鼻嗅狼㬻。锯牙一一排银烂，钩爪森森浴铁强。飘絮从看添软毳，形盐端可傲硠霜。出林有势平跳跃，伏地无声远却攘。华萨七毫原是梦，释迦五指若为狂。照书足贮彭亨腹，触佞常留洁白肠。琼苑高蹲疑瑞鹿，瑶阶特立想神羊。具威喜怒看首尾，善吼色空演幻常。搏象兔均全力注，角鱼龙戏广廷张。贴来纨剪西琛罽，骑出奴翻假面凉。安息天高还带露，曼殊座冷不飞香。珠垂璎珞留金殿，色借牟尼护宝床。烟罩化为藏雾豹，月朦认作失林獐。齐檐竞讶来深巷，埽径新堆集广场。天阙分形高岌岌，崇牙并列猛趪趪。茸蹄却逊隃腾迅，耏尾犹蕤闪灼光。砌塑争听儿女闹，诡奇可使豹狸僵。似闻窸窣雄群鸷，欲奋之而震远荒。鳞甲纷从玉龙舞，规模学得土牛装。晶英恍惚银泥印，清冽胚胎水玉相。簇簇帘前多抱子，皑皑石畔俨成行。残霙犹与添拳鬣，晴旭初惊射怒眶。道溯越山兼越海，兆觇时雨又时旸。狰狞岂必归全幻，融润还因济太刚。慎德不期西旅贡，熙春乐事报农祥。
雪猎
作者：弘历
朝代：清
体裁：古风

一夜朔风吹冻云，高峰低谷皆皴玉。虽寒不湿可三驱，连网周阹谢千轴。供役左贤还右贤，是皆惯马且耐寒。习劳示矩可辞冷，我亦因之试玉鞯。六霙时止复时洒，磬控疑骤蓝田野。丹黄青绿缋银崚，塞景清都入吟写。丽龟释弸真快哉，紫狐轻点祥花皑。陡忆伊犁大于掌，官军尚待歌归来。
雪猎
作者：弘历
朝代：清
体裁：古风

榑桑日出鹿罢鸣，兴安放围趁晓晴。须臾山顶塞云兴，□□□□空谷横。配藜浩唐□冥冥，镂冰剪水霏祥霙。侧峰横岭忽瑶京，丹枫翠柏胥著英。创景宜视复宜听，怒号万窍不一声。砰磅汨㶏驾广陵，鏦鏦铮铮兵马行。又如张乐于洞庭，八音繁会归和平。是谓山灵示厥灵，鸿絧猎骑夙惯经。淫淫裔裔缘崚增，迷津失岐又岂曾。围合广甸无逸麖，毳服蒙茸凌寒轻。瓦衣不漏漫讥评，乌号夏服手中抨。命处艺殪奚足称，嘉哉札萨奉上情。上下和乐延休祯，亦不诩言戎索成。玉田蹙踏旋归营，和门侍立汉九卿。褒衣博带诚儒生，相如之赋尔应能。
雪猎
作者：弘历
朝代：清
体裁：五言律诗

灵山有灵验，围展雪来随。带日飞冰片，不云布野陂。拂林重灿蕊，著鹿总成麋。驰射原无碍，便宜更是诗。
雪猎
作者：弘历
朝代：清
体裁：五言律诗

雪猎全胜雨，况经习马鞍。兽踪现莫隐，山径冻微乾。罄控随心稳，复陶避体寒。须臾红日朗，玉失万峰攒。
雪猎
作者：弘历
朝代：清
体裁：五言律诗

雪猎非如雨，驰驱兴越豪。不虞箭羽湿，偏喜兽踪遭。马习手中辔，鹰翻臂上绦。诗情在何处，镂出玉峰高。
雪猎十韵
作者：弘历
朝代：清
体裁：五言排律

塞云低叆靅，朔雪洒雰霏。万嶂增严气，千林缬素辉。月同光不湿，风似定还飞。压帽轻于絮，堆衣幻作玑。藩王群扈跸，漠岭早张围。谁肯毡裘著，都欣玉策挥。衬蹄致马疾，刷羽益雕威。搜穴虎呈迹，炙鲜鹿荐肥。弥漫迷涧户，飘瞥婳林扉。乞相寒江上，一蓑披得归。
雪磴晴窗
作者：弘历
朝代：清
体裁：七言律诗

一夜飘霙落万峦，银为世界顿殊观。雅欣满谷当晨霁，无碍凭窗凌晓寒。松籁有声笼曲磴，溪流不冻下平滩。书披静几堪紬绎，底藉中宵映以看。
雪象联句
作者：弘历
朝代：清
体裁：七言排律

重华文会列长茵，三白欣逢先早春。瑞兆峥嵘看有象，嘉徵和畅纪宜人。表逾寻尺绥丰叶，庆洽垓埏至道臻。百谷含精刚协日，九华迓节普同民。西山积素尝抽札，东陆开韶忆集绅。体仿狻猊联绮序，辉馀鳷鹊撰芳晨。典胥想像来重译，铸物分明出泰钧。曲直从心奇更合，方圆就范妙能因。执雕底假中黄试，贯橭宁烦壶涿循。格肖迦那兼十二，轮随阿耨转由旬。收培玉树多仍积，装守铜扉对得伦。气结瑶光接苹泽，班崇卤簿翊枫宸。七鞶那倩縻珠络，三沐无劳澡玉津。鼜鼓徒传鸣谷应，蹬梯特遣立山邻。消炎竟使誇南粤，不动畴憎搏大秦。倍蓰腰围堆拥肿，蹒跚骨相削嶙峋。刻舟智漫矜江表，化石踪非效洛滨。吞失灵蛇知敚气，穴空黠鼠少潜踆。魁梧皓质高难俯，磊砢瑰姿伏待伸。炫采袭环纷组绶，飞花承辂溯椎轮。悬瓠慢拟惊鹅鸭，林邑何妨侣凤麟。比色垛糖甘却胜，椯枝织竹润尤珍。耳偏簸哆寒犹亸，尾亦锥铦燧不瞋。垂鼻弯弧纤拾芥，椮牙比栉灿镕银。辉煌宝鼎行堪负，詄荡天阊路可遵。皲点霜苔肤合沓，圆擎冰柱足辚囷。洗经香海原同水，现到峨嵋讵染尘。乳孕记时连稔岁，拜仪率舞际元辰。鳌凝悬圃三番冠，豹泽中条七日纯。座护庄严闲且佶，园开喜乐幻兮真。爰教吴匠相抟捖，不藉蛮奴自扰驯。形大由来其性顺，宝滋果尔厥功均。霙飘界阅三千遍，鬘覆毫瞻丈六亲。槛映苍虬腾蜿蜒，门排金马峙㻞璘。仙骖辄缅王乔驾，吉梦俄徵张茂询。饼饵规模谁擅镂，珷玞妆点莫论珉。团将菌蠢要綦佩，扫尽蒙厖荐氎巾。缀璐绥绥鲜并挹，撒盐瑟瑟细齐皴。蹲其虚几疑生啸，矫若之而欲作鳞。以节豢调奚尚累，于图审鉴匪专歅。截流解彻法王味，砌叶全标青女神。状似雪山游本惯，步须净土力曾抡。教传西竺芬霏粟，美释南方富俪珣。笑说胆长依月注，诧闻龈每感雷新。制缘不律然乎否，斸向昆吾展也洵。河渡恒沙无算数，云耕钜野未磨磷。瞥惊照夜奇毛刷，奈许燃犀诡貌振。摸喻杵箕伊所扣，遇成圭璧孰斯甄。皑皑势压驼封耸，的的光莹豨目眴。大客居然相突兀，钝公毋乃太逡巡。江淹难赋琼为树，子产休訾齿害身。何必荆山誇悉放，还如诃国验骈陈。越裳白雉归彰化，灵囿驺虞育逮仁。观琬昭文诚中度，载瑜谱乐正来宾。升平进颂谐星琯，庆惠乘阳启凤闉。木盛占年符奋乙，金穰涓日伫祈辛。坐聆宫漏移花缓，饮饫衢尊浥露醇。燠沐馀冬常盎盎，棣通肇闰总礥礥。题拈先霰环墀墄，笺递番风飏柍桭。乐以泰交垂在甲，抚兹豫顺凛惟寅。政颁魏阙朝仪饰，泽被公田天贶申。一德赓歌钦慎宪，对时搦管岂云频。
雪雨六韵
作者：弘历
朝代：清
体裁：五言排律

冷雪暖为雨，北南气使然。河臣报澍泽，冬节应时绵。齐豫胥沾矣，晋唐何未焉。由来因抚往，兹乃接藩传。远近渥均被，东西境溥延。滋深润以广，既慰惕尤虔。
雪霁
作者：弘历
朝代：清
体裁：七言律诗

雪霁平原暮色清，温暾才落野寒生。恍疑冻树花争发，且喜春田麦未萌。布帐灯竿夺星灿，旌门鼓角入宵鸣。依稀前岁东巡况，触绪难忘怆恻情。
雪霁
作者：弘历
朝代：清
体裁：五言律诗

雪霁晓暾烘，春光渐冶融。涧深浑有瀑，山静却无风。积素依阴峭，徂云向远空。龙泉东去路，度麦念何穷。
雷雨
作者：弘历
朝代：清
体裁：古风

匉訇砰磕殷西山，倾江倒峡顷刻间。五日朗晴雨何碍，终觉戚戚听更阑。三更雷声远，四更雨势止。荞坂菜畦益滋润，忧馀翻为吾民喜。兼之销兵定远军士大半凯歌归，庶异南国佳人振振怀君子。
雷雨
作者：弘历
朝代：清
体裁：古风

昨日细雨今朝雷，西山傍晚云阵来。空罗片刻势若催，露立延望难为怀。人有常情我亦皆，患失甚于患得哉。须臾云脚天边开，落莫失望空徘徊，吁嗟此愁谁我哀。
雷雨
作者：弘历
朝代：清
体裁：古风

殷雷忽作雨其来，狂风随至云吹开。孟婆尔技何巧捷，丰隆无权事不谐。亟眄幸逢复失望，如与人已取诸怀。无过展转增愁耳，嗟我三农何以为生哉。
雷雨
作者：弘历
朝代：清
体裁：古风

油云一片起西山，殷雷砰輷催雨脚。初飞小点继大点，急澍倾盆倏解作。盈沟积砌祇须臾，咫尺楼台观约略。迩来晴雨实惟时，益以慰哉益钦若。
雷雨
作者：弘历
朝代：清
体裁：古风

清晨西南风，细雨落旋止。晴转西北风，倏忽大云起。南北气殊有是哉，南风雨止北风来。阿香推车殷其雷，运河接上银竹皑。流离顿挫势莫拟，极量竖洒还横排。是时安福閤闾坐，两岸万民纷右左。举香瞻就雨弗避，船齐入憩夫岂可。执事虽有油伞支，风丝时亦拂须眉。侍臣则已衣帽湿，黄头邪许齐力施。风雨归舟尽活脱，更因济川忆命说。同舟济不胜楼指，如说其人则有几。
雷雨
作者：弘历
朝代：清
体裁：古风

过午燥西阳，傍晚升云气。须臾作雷声，雨丝忽棼至。篷窗遂摐鸣，一川�雭意。喜而不忍眠，然未敢即慰。曾弗消片时，云轻雨亦细。患失果失之，徘徊惜难置。
雷雨
作者：弘历
朝代：清
体裁：古风

雷雨半刻霔复止，为时更促于前此。气机虽动霈艰致，益觉徬徨弗宁晷。解烦惟静静安能，民真伤讵如伤视。空言无补实政筹，八十万粟截留矣。犹虑囹圄干天和，申命司寇其清理。屯膏吹毛或召灾，释兹当如何返已。
雾
作者：弘历
朝代：清
体裁：七言绝句

坌入岚烟忽满庭，骋眸乍失远山青。濛濛衣湿非飘雨，惟觉岩花发野馨。
雾
作者：弘历
朝代：清
体裁：五言律诗

塞山寒作雾，明晦半峰分。沾袂浑疑雨，飞空似布云。隔溪寻略彴，近树辨榆枌。能迟严霜信，农家想乐闻。
雾
作者：弘历
朝代：清
体裁：古风

塞山幻戏何尔奇，白棉弥谷乾闼移。履高若低隐乍现，障近成远东疑西。城郭台观举彷佛，蜃楼海市非人为。或如王母降玉辇，或如木公驻葆旗。张公五里裴三里，鸴鸠何异榆枋枝。日中雰郁倏归岫，千岩万岭明偨池。旋觉皮衣著体暖，生风耳后花骢驰。偏伍弥缝有节制，曾无一骑隍中迷。南人行船北人马，有能不能难强其。肩舆得得来翰苑，纵观卒愕相嗟咨。尔亦何必相嗟咨，为吾走笔为新诗。
雾
作者：弘历
朝代：清
体裁：五言律诗

密锁千林树，迷离暗晓光。乍看平野白，却失远山苍。捲速全消日，收迟为护霜。停鞭遥望处，添得几峰黄。
雾
作者：弘历
朝代：清
体裁：七言律诗

漫漫氛霭蔽林庐，谁道天衣祗五铢。壶里山河银匼匝，诗中池馆玉模糊。宜晴最是三庚尾，望岁欣当七月图。伫看秋阳辉碧宇，验农底用问农夫。
雾
作者：弘历
朝代：清
体裁：五言律诗

秋宵刚过雨，晓雾必为晴。冒矣千山暗，小哉五里行。拂林纷玉滴，踏草乱珠擎。亦自为沾润，菘畦正向荣。
雾
作者：弘历
朝代：清
体裁：古风

金行宜肃爽，胡然云屡作。溽暑究已退，晚每殷霞脚。予意虑蒸霖，有碍南亩穫。嘉种近西成，秋阳望时暴。今朝喜薄雾，兆晴氛渐霩。卓午果朗然，清辉悬煜爚。金风忽飒沓，郢气已澄廓。公超术信灵，丰隆势已弱。慰意对高秋，属吟寄所托。
雾中游山之作
作者：弘历
朝代：清
体裁：七言律诗

澄观台憩薄言还，雨止云犹恋迥閒。便以乘舆聊适体，却因未骑略惭颜。时闻��鸣峡佩，忽见濛濛露嶂鬟。本是雾中看花者，当真游矣雾中山。
雾八韵
作者：弘历
朝代：清
体裁：五言排律

霭霭布层霄，瀌瀌羃远椒。宁徒称十里，却是遇连朝。江浙景云近，潇湘画若描。绵铺宿麦缕，珠缀嫩杨条。藏处迷山寺，度来封野桥。衣如装弱毳，帽讶惜丰貂。乍可因风散，旋看见晛消。贪程行忽到，还喜不知遥。
雾猎
作者：弘历
朝代：清
体裁：古风

碛山作雾亦太奇，白绵青嶂纷高低。依微回薄幻晴晦，窈郁散漫迷东西。蒙古惯见不介意，依然塞甸陈猎骑。林中即鹿有虞人，吾亦因之射生试。风来雾散岚岭清，偏伍不乱鱼贯行。据鞍大笑有如是，区区何数刘雄鸣，即事从觇奉上诚。
雾行
作者：弘历
朝代：清
体裁：七言绝句

雾行那识山程远，鸟道羊肠望转纡。却似阮刘迷洞口，不知咫尺是方壶。
霁华楼
作者：弘历
朝代：清
体裁：五言律诗

傍晚快晴定，山楼登霁华。鱼鳞消薄霭，鸦背爓轻霞。稍释愁霖叹，敢言即景嘉。浃旬希例此，庶慰上农家。
霁华楼
作者：弘历
朝代：清
体裁：七言律诗

天朗云收火迫秋，快晴因陟霁华楼。远山青翠近呈照，迥宇空澄低若浮。霞影轻宜入荷沼，露珠瀼喜浥禾畴。舒眉宁为欣揽景，今岁农劳庶可酬。
霁华楼
作者：弘历
朝代：清
体裁：七言绝句

快雨常教继快晴，楼窗霁映远山横。清风百里吹华黍，纵目能无一畅情。
霁华楼
作者：弘历
朝代：清
体裁：七言绝句

春园桃李未芳菲，堤柳盆梅露意微。舒叠恰欣逢霁景，物华天宝运神机。
霁后望西山·其一
作者：弘历
朝代：清
体裁：五言律诗

山色秋来好，天光霁后佳。翠屏开素宇，绮思咏高斋。最爱观螺黛，何须蜡笋鞋。碧桐飘爽籁，时复到閒阶。
霁后望西山·其三
作者：弘历
朝代：清
体裁：五言律诗

阶墀消溽暑，独步趁微凉。秀岭林含翠，横池苇欲黄。生衣披飒沓，寥宇眄苍茫。尤喜晶阳曝，平畴正晒秧。
霁后望西山·其二
作者：弘历
朝代：清
体裁：五言律诗

新青并积翠，罨画入文窗。气敛孤峰迥，天高去鸟双。度松钟有韵，归牧笛无腔。我亦如秋净，何妨声色摐。
霁清轩
作者：弘历
朝代：清
体裁：五言律诗

书轩据坦阿，砌下俯嵯峨。峡水常调瑟，岩松镇护螺。霁光欣共迥，清景不妨多。历历观前咏，流阴惊骛过。
霁清轩
作者：弘历
朝代：清
体裁：古风

别嶂颇亦高，有轩筑其顶。向北堪骋望，绿云迷万顷。习习华黍风，秋阳澄霁景。始旱继以潦，数月忧怲怲。弗灾且望收，额手吾何幸。
霁清轩
作者：弘历
朝代：清
体裁：古风

北方春雨艰，自无喜霁时。霁清今来喜，雨既渥可知。溪烟敛归岫，花露垂恋枝。袭衣气芬芳，吹籁声参差。凭阑生遥欣，新耕争力为。
霁清轩
作者：弘历
朝代：清
体裁：七言绝句

山顶虚轩堪骋望，野无隙地大田耕。雨沾麦穗正宜晒，今日方知喜霁清。
霁清轩
作者：弘历
朝代：清
体裁：七言绝句

春月居然喜霁清，可知春雨称人情。田功此后时方远，敢作侈谈祗屏营。
霁清轩
作者：弘历
朝代：清
体裁：五言律诗

殢雨既云霁，新秋气更清。曦临碧宇朗，云向远山横。桐叶初成落，荞秧已遍荣。披襟最欣处，爽籁面前迎。
霁清轩
作者：弘历
朝代：清
体裁：七言律诗

石溪过即陟崭岩，绝顶书轩迥不凡。一片霁光铺旷野，三间清赏俯崇岩。庭阴那碍苍松盖，几馥还欣绿字函。若谓青莲朵上置，别传兼可悟华严。
霁清轩
作者：弘历
朝代：清
体裁：古风

雪后天色澄，霁清真霁清。北山几千叠，一律玉崚嶒。浮来寒气嫩，铺出润泽平。凭轩聊纵目，徙倚堪怡情。烟村于耜人，指日将举耕。
霁清轩
作者：弘历
朝代：清
体裁：古风

额见霁清名，因思霁清义。霁欲若乎时，清乃惬夫意。春雨望如酥，逢霁率愁致。夏霖畏其潦，盼霁若弗遂。惟当冬雪渥，新正霁清值。有林都花粘，有山皆玉积。斯清实清哉，泛胜早称瑞。
霁清轩·其一
作者：弘历
朝代：清
体裁：七言绝句

快雨还欣值快晴，轻舻容与泛昆明。舍舟登岸聊延步，恰喜山轩号霁清。
霁清轩·其二
作者：弘历
朝代：清
体裁：七言绝句

石峡疏成�濈流，亩平植得藕花稠。肩舆垂手摘莲子，却似横塘泛小舟。
霖雨
作者：弘历
朝代：清
体裁：古风

处暑日快晴，意谓弗霖矣。其夜即作阴，昼幸霁为喜。而夜又密阴，晨微霔即止。过申复生云，达晓霪未已。昨论喜惧源，仍蹈喜之否。更符农所谚，略霁弗足恃。禾黍结穗时，秋阳暴方美。凡三昼夜间，不能安坐起。西南云势轻，晴乎心敬企。
霜
作者：弘历
朝代：清
体裁：五言律诗

卢龙真是塞，青女每先时。不待云鸿报，还惟岩鹿知。素华明盖羽，飒冷拂鞭丝。为忆从军者，天涯露宿披。
霜
作者：弘历
朝代：清
体裁：古风

向北日以寒，逐渐添衣裳。朝来履中庭，地白霏轻霜。岩枫益缬丹，甸草将变黄。呦鹿已争鸣，虞人喜欲狂。塞外姑听之，迟早异时光。春秋记杀菽，内地为灾伤。
霜
作者：弘历
朝代：清
体裁：五言律诗

塞垣先识冷，白露早为霜。度草无留绿，霏林不约黄。萧森馀夜气，熠耀晃晨光。鸿雁偏知信，南飞叫数行。
霜
作者：弘历
朝代：清
体裁：古风

山庄露为白，红叶才数点。兰中青女行，连林霞色染。衣缬水精盐，莎铺白纻毯。都无十日程，寒暄变荏苒。以此例极北，宁渠恒秋敛。代谢运周天，化工宏覆奄。东岭上金乌，珠光融闪闪。
霜
作者：弘历
朝代：清
体裁：五言律诗

气寒边塞外，白露早为霜。万里晴连汉，十分晓变凉。山田收刈罢，蔀屋墐熏忙。物候亲经惯，关中正不妨。
霜
作者：弘历
朝代：清
体裁：五言律诗

水镇凝银气，山疑碾玉尘。草花皆偃仰，松柏独精神。青女颜如旧，麻姑鬓似新。定知晴日暖，万物润津津。
霜
作者：弘历
朝代：清
体裁：七言绝句

白点霜华增晓寒，翠峰幻出许多丹。机缄妙趣当前悟，绘事原应素后看。
霜
作者：弘历
朝代：清
体裁：五言律诗

秋暄逮北哨，青女始行霜。亦不须鸿信，本无碍雁行。欣催鹿期到，初觉茧衣凉。缋事诚后素，千林锦旋张。
霜
作者：弘历
朝代：清
体裁：五言律诗

过闰塞山凉，仲秋看降霜。明留鹿䠄�，轻称马腾骧。青女出常早，周公戒已详。北南自然候，何必问京房。
霜
作者：弘历
朝代：清
体裁：五言排律

青女将霏雪，严霜豫试行。未垂千树玉，先放一天晴。晓履村桥迹，寒钟野寺鸣。铺原浑有质，降宇却无声。著处侵肌冷，看来照眼明。白琅何足羡，紫塞独关情。
霜花
作者：弘历
朝代：清
体裁：五言律诗

塞草著霜花，迷离入望赊。幻堪参富贵，诗更忆蒹葭。火迫鹿鸣野，寒传雁落沙。结珠凭少女，萧寂转纷华。
霞
作者：弘历
朝代：清
体裁：古风

塞山易雨晴亦速，金风西北吹林麓。殢云满空去何方，几缕惟馀绕峰矗。夕晖返照成落霞，色杂丹枫红蔌蔌。翻壁何须待入江，齐飞或见来孤鹜。晶荧晃朗蒸赤城，不火而逢陆浑谷。
霞标
作者：弘历
朝代：清
体裁：五言律诗

书屋冠霞标，稀登缘路遥。偶来遇如创，得句兴因超。素色曦光皎，秋声林籁调。颂非拟王勃，题乃缅神尧。
霞标
作者：弘历
朝代：清
体裁：五言律诗

云窗揽镜中，月宇驻依空。得趣真无比，澄观复不穷。屏山遥拱北，带水俯临东。孙绰天台赋，我心先获同。
霞标
作者：弘历
朝代：清
体裁：七言绝句

峻宇霞标路迥修，恐劳仆役弗频游。卌年所得便宜者，书画于中两卷留。
霞标
作者：弘历
朝代：清
体裁：五言律诗

快雨涤骄阳，快晴拂嫩凉。霞标聊问景，山稼总呈祥。一槛凭陵迥，千林湿翠光。老来游兴减，两卷付斯藏。
霞标
作者：弘历
朝代：清
体裁：七言律诗

新秋凉爽却非寒，趁爽轻舆陟翠峦。平揖锤峰辨烟际，横拖列水俯霞端。原称望八将临八，未异心官与目官。策马登舟都不藉，祇馀陈迹两图看。
霞标
作者：弘历
朝代：清
体裁：古风

横岭可延缘，霞标忽即到。既已据冈巅，而后委岩隩。幽显两合奇，静深总含妙。岂非夙常登，兹始偶一造。镜中白发多，乃悟吾年耄。
霞标
作者：弘历
朝代：清
体裁：古风

登山待月久不为，书室霞标到亦鲜。今朝风日既爽凉，遂一肩舆陟层巘。立秋弥月草渐黄，閒云净宇露光泫。石城以外俯甫田，翼翼与与尽美善。斯慰原从忧里来，弗以为忧益斯勉。
霞标
作者：弘历
朝代：清
体裁：七言律诗

笋舆由岭纵微纡，减陟降劳众喜趋。徐到霞标憩息处，历观月咏旧新俱。林蟾波魄一如向，紫燕黄龙两不须。颐养精神勤敕政，古稀那更恋游娱。
霞标
作者：弘历
朝代：清
体裁：五言律诗

降西复陟东，待月向时同。两字奎章迥，万年景仰中。林端几点赩，天末一丝红。实境得真景，文通造化工。
霞标
作者：弘历
朝代：清
体裁：七言律诗

霞标真是据霞标，两字题檐圣迹昭。修阻山蹊步恒鲜，徘徊斋阁意斯超。岩禽窥户鸣如诉，松鼠穿林疾若飘。东壁有台供远望，锤峰月上正堪招。
霞标·其一
作者：弘历
朝代：清
体裁：七言绝句

霞标迥绝真霞标，丛樾茷骫青琼瑶。是霞非赤亦非绛，元始所憩豪林豪。
霞标·其二
作者：弘历
朝代：清
体裁：七言绝句

开襟袪尘称徙倚，少坐亦复言旋耳。白壁周题待月诗，今弗为哉今老矣。
霞标亭
作者：弘历
朝代：清
体裁：五言律诗

亭㨿最高处，烟霞俯下方。赤城堪比拟，碧宇与低昂。峰迥无遮远，春和不碍凉。两言题四柱，数典自山庄。
霞标亭
作者：弘历
朝代：清
体裁：古风

凡据山之高，即可云霞标。数典避暑庄，非殊亦岂遥。彼吟昔难数，此咏惟今朝。咄哉忽自笑，拘墟意失超。
霞标室
作者：弘历
朝代：清
体裁：五言律诗

书室千峰表，金秋八月清。招凉在怀袖，写雾出檐楹。便欲望银海，何须拟赤城。风泉清听满，常见圣人情。
霞标弗待月
作者：弘历
朝代：清
体裁：古风

霞标弗待月，去岁斯已然。万山之中夜跋马，自觉磬控艰周旋。有如衔橛亦何要，身先习武宁渠谓此。言霞标弗待月，肩舆卓午宛莅止。适才虽有言，或者好逸为游语。即景婆娑兴不浅，未免见猎心犹喜。心喜其如力弗从，古稀天子诚老矣。四壁泐有夜游山月诗，历吟祗益增惭耳。
霞标得句
作者：弘历
朝代：清
体裁：七言律诗

清晨趁爽梵宫遨，陟降于焉憩巘寮。赤夏凉生赤城处，绿云名换绿霞标。裴回岂不已多逸，群役犹怜汗未消。别有俯看欣慰者，山田高下蔚青苗。
霞标用己亥夜游山月四首韵·其一
作者：弘历
朝代：清
体裁：七言绝句

霞标今番到来迟，既到何妨小憩之。己亥诗兹辛丑和，流阴三岁迅如斯。
霞标用己亥夜游山月四首韵·其三
作者：弘历
朝代：清
体裁：七言绝句

随处芸编閒可翻，雅宜静会远尘喧。却因博览得其要，祗在躬行不在言。
霞标用己亥夜游山月四首韵·其二
作者：弘历
朝代：清
体裁：七言绝句

涧道肩舆缓缓行，拂林秋籁飒寒轻。山轩迥出诸峰表，翠逻青围眼底呈。
霞标用己亥夜游山月四首韵·其四
作者：弘历
朝代：清
体裁：七言绝句

待月常年原有例，今年弗试夜行鞭。略馀精力勤几敕，天下时仔正在肩。
霞标观旧作夜游山月图叠壬寅庚戌韵仍分书两卷中·其一
作者：弘历
朝代：清
体裁：七言绝句

写意曾非著意修，霞标山水两标游。曰诗曰画胥偶尔，一纪光阴各卷留。
霞标观旧作夜游山月图叠壬寅庚戌韵仍分书两卷中·其二
作者：弘历
朝代：清
体裁：七言绝句

迩来心绪鲜宁閒，展卷聊因遣闷间。一望洗车一为虑，两难进退愧青山。
霞芬室
作者：弘历
朝代：清
体裁：古风

兰麝纵宜薰，微嫌有火气。烂如一湖霞，其芬实佳致。缬成淡远色，喷出清净味。目视与鼻嗅，洒然无所系。君子竟禅和，觌面来说偈。
霞芬室
作者：弘历
朝代：清
体裁：五言律诗

春芳不问过，夏卉忽云开。霞粲色非艳，风轻香细来。影翻呈镜照，韵度合诗材。却虑绮言屡，其如唫兴催。
霞芬室
作者：弘历
朝代：清
体裁：七言绝句

淡然书室俯荷渚，香色入观更入闻。九夏山庄恒避暑，几曾于此挹霞芬。
霞起楼
作者：弘历
朝代：清
体裁：五言律诗

倚迥为崇构，云峰罨四邻。澄观太古契，韶景载阳新。窗意包含画，天容酝酿春。好山方可望，行复撰良辰。
霞起楼
作者：弘历
朝代：清
体裁：七言绝句

真山西首假山东，真假之间景执中。梁栋不教施藻缋，流丹自足晓霞红。
霞起楼
作者：弘历
朝代：清
体裁：五言律诗

祗知青汉迥，常与白云平。座俯岚光幻，窗延颢气清。游疏歉少暇，景绝更多情。五字留初咏，何关拟赤城。
霞鲜楼
作者：弘历
朝代：清
体裁：七言绝句

翠云岩壁迥参天，楼学黄冈非背旃。却是山灵具神解，蒸霞朝暮与为鲜。
霞鲜楼纪景
作者：弘历
朝代：清
体裁：五言排律

昨晚雨而霁，孟秋初月圆。中元例河灯，塞湖明霞鲜。入夜作阵雨，收云朗碧天。今朝试登楼，晨霞净片鶱。今霞似为实，而楼弗留旃。昨霞似为幻，而楼无望缘。然则何以名，曰惟出偶然。
露
作者：弘历
朝代：清
体裁：五言律诗

塞外露疑雨，瀼瀼侵晓多。山霏沆瀣气，水接布沈波。丛樾香生树，野田饱润禾。更饶清兴在，煮茗满倾荷。
露
作者：弘历
朝代：清
体裁：五言律诗

应节如垂玉，晞阳欲起烟。润馀霏晚卉，凉始到前川。莎阪愁蛩语，兰皋迟客鞭。名言思祭义，触景倍悽然。
露
作者：弘历
朝代：清
体裁：五言律诗

晓起催征辔，秋原玉露瀼。凝珠看更白，著草渐添黄。湿咽啼蛄冷，浓霏晚蕙芳。马蹄轻踏处，想像即为霜。
露
作者：弘历
朝代：清
体裁：五言绝句

缀草比珠圆，被浦和烟润。眠稳北来鸿，一样为霜信。
露光
作者：弘历
朝代：清
体裁：五言律诗

玉露契金秋，日增日以稠。为霜犹迟结，见睍忽倾流。大小骊珠闪，辉煌火齐浮。铜仙随处是，汉武笑迂谋。
露坐
作者：弘历
朝代：清
体裁：七言绝句

露坐盘陀松作陪，峣峰寄兴凌崔嵬。天风拂纸吹题句，疑有蛟龙陆地来。
露筋祠
作者：弘历
朝代：清
体裁：七言绝句

蚋嘬何能致命戕，扑缘露处亦何妨。讹传自是因彰善，实录芳踪惜失唐。
露筋祠口号
作者：弘历
朝代：清
体裁：七言绝句

蚊嘬安能致命亡，露筋事半属荒唐。虽然事可风巾帼，善善何妨思欲长。
霹雳骧叹霹雳骧者超勇亲王额驸策凌所进十骏中之杰出者也服御多年今病垂毙感物伤怀而作是诗
作者：弘历
朝代：清
体裁：古风

天闲十二龙为侣，骥不多得闻自古。不称其力称其德，德力双兼更难睹。汝为骥兮亶其然，久冠骊黄在吾圉。北穷雁塞范驰驱，东巡辽海周每膴。资汝之力惜汝躯，肯教下与驽骀伍。□骧犹具昔年心，刍秣顿减瘏其跙。耳竹离披目星落，向我长鸣不能语。呜呼自今秋郊之兽兔，佗佗惟有弊帷留待汝。
青云片歌
作者：弘历
朝代：清
体裁：古风

万钟大石青芝岫，欲致勺园力未就。已达广阳却弗前，土墙缭之葭屋覆。适百里半九十里，不然奇物靳轻售。向曾舆运万寿山，别遗一峰此其副。云龙气求经所云，可使一卷独孤留。伯氏吹埙仲氏篪，彼以雄称此通透。移来更觉易于前，一例为屏列园囿。泐题三字青云片，兼作长歌识所由。有时为根叆靅生，有时为峰芳润漱。虚处入风籁吹声，窍中过雨瀑垂溜。大青小青近相望，突兀玲珑欣邂逅。造物何处不钟灵，岂必莫釐乃称秀。事半功倍萃佳赏，宣和之纲诚大谬。
青峰寺
作者：弘历
朝代：清
体裁：古风

主峰自崇隆，支派纷曼衍。大岭小为冈，向背各分展。万松据阳阿，青峰搆阴巘。都宜佛所都，而佛泯择拣。过岭遂至兹，顿觉殊凉暖。不定中之定，阴阳气殊撰。
青峰寺
作者：弘历
朝代：清
体裁：七言律诗

山阴知复隐青峰，线栈萦纡历几重。石不动根云亦起，涧虽经夏雪犹封。洗心适有千尺瀑，尚友无非太古松。小坐炷香领净妙，还临法藏晤盘龙。
青峰寺
作者：弘历
朝代：清
体裁：七言绝句

暗琴不见响潺潺，一谷梨花笑破颜。雅似吴中香雪海，遄飞逸兴到其间。
青峰寺
作者：弘历
朝代：清
体裁：古风

盘磴度龙脉，山阳达山阴。燠寒顿尔殊，松柏籁森森。流青固不改，本性寒能禁。积雪犹未消，泉落层冰针。綪茷无所事，跋马刻削岑。莲宇亦已到，四邻罗嵚崟。秀色难为状，金仙不动心。自笑济胜者，犹然名象寻。
青峰寺
作者：弘历
朝代：清
体裁：古风

盘磴过北岭，犁然分阴阳。山阳景向暄，山阴仍飒凉。青松翻寒涛，白雪积冷光。策马到月宇，屧步入云匡。近黛与远螺，迎人待句偿。本为偷閒来，应接觉增忙。
青峰寺
作者：弘历
朝代：清
体裁：古风

过岭少降卑，总自石丛度。岒巆隐深邃，复蔚密林护。乃知佛所居，非得易为遇。古寺却庄严，胜以天然趣。入门升其堂，随喜礼调御。无僧可问法，有景足供句。青峰正当座，是真全体露。
青峰寺六韵
作者：弘历
朝代：清
体裁：五言排律

初地今初到，青峰最上峰。千秋金相好，一朵翠芙蓉。松籁风中静，莎茵雨后浓。福田非所慕，净业偶相从。境是琉璃界，僧忘洞济宗。诗成跋马去，云外听鸣钟。
青来阁
作者：弘历
朝代：清
体裁：七言绝句

小阁三间对北山，罨来青翠袖襟间。促成七字千年调，过去来居一日还。
青来阁口号
作者：弘历
朝代：清
体裁：七言绝句

西望长城岭近哉，憩居一宿暂徘徊。高山策马明当度，所愿青来白莫来。
青杨书屋
作者：弘历
朝代：清
体裁：七言绝句

千年古树塞沙垠，书屋建来名与分。一卷恰披伯夷传，马迁曾论附青云。
青杨书屋
作者：弘历
朝代：清
体裁：七言绝句

古树新房层阁东，精神曾为写菁葱。千年一㡧形合象，试问当前同不同。
青杨书屋
作者：弘历
朝代：清
体裁：七言绝句

湖耸层楼烟雨傍，傍馀隙地峙青杨。塞垣开辟来有此，何论商周与汉唐。
青杨书屋
作者：弘历
朝代：清
体裁：古风

玉塞青杨殊白杨，栉栉银云叶独小。其下朴屋搆三间，树老因之屋亦老。太古以来风月枝，秋与吟蛩春与鸟。却笑建木及灵椿，等间名被人间晓。
青杨书屋
作者：弘历
朝代：清
体裁：古风

青杨千万年，此岛之旧物。就树构书屋，绿云覆葱郁。于斯读古书，典谟篇展拂。树自隐然笑，循蜚早阅讫。
青杨书屋口号
作者：弘历
朝代：清
体裁：七言绝句

青杨自是千年树，书屋重来一晌游。其正既题可忘副，因之接卷七言留。
青松
作者：弘历
朝代：清
体裁：古风

青松植庭前，率以卌年计。凌霄于其傍，延蔓松身施。岁久松益佳，入画足古致。然高出檐者，枯枝见一二。贞干胡如斯，徘徊思其义。盖缘凌霄缠，束缚以为累。因之忆宋史，寇准誉丁谓。既而为所倾，始伏李沆议。君子近小人，胥当知此意。
青松行
作者：弘历
朝代：清
体裁：古风

冬来万木辞芳华，暗抚时序惊逝波。有翁矫矫森乔柯，不与桃李争嫭姱。乃今本色露些些，几楹书室架嵯峨。适看虬影当窗纱，怒涛谡起青云霞。岩枫坂榆禁不哗，或侧而立或坐跏。竹林贤者一来过，比秦大夫犹为多。我来徘徊抚且摩，汝诚逸民为我罗。会心有在理则那，皎皎白驹诗人歌。
青溪曲三首·其一
作者：弘历
朝代：清
体裁：六言诗

春水溶溶碧镜，春烟袅袅轻丝。游目青溪一曲，不舟也觉便宜。
青溪曲三首·其三
作者：弘历
朝代：清
体裁：六言诗

流经旧内逶迤，青蒲白芷差差。所胜当年何事，未污腻粉残脂。
青溪曲三首·其二
作者：弘历
朝代：清
体裁：六言诗

柳绿笼堤欲暗，桃红照水犹妍。桥上曾留笛步，桓伊遗韵悠然。
青溪览古
作者：弘历
朝代：清
体裁：七言律诗

东渠犹自纪吴开，白芷青蒲出水才。江总宅惟名独在，郗施诗待客重来。绮楼烟月多寥寂，画舫春波小溯洄。六代风流何足贵，歜家母语政诠该。
青琅玕馆
作者：弘历
朝代：清
体裁：七言绝句

问底泠泠拂耳过，琅玕丛里奏云和。莫嫌个个联肩臂，君子由来岂厌多。
青琅玕馆口号
作者：弘历
朝代：清
体裁：七言绝句

矗矗千云步步图，静披细籁奏笙竽。青琅玕信和阗颗，戛徵含宫似此无。
青琅玕馆戏成口号
作者：弘历
朝代：清
体裁：七言绝句

万玉丛中一径分，细飘天籁迥干云。忽听墙外管弦沸，却恐无端笑此君。
青石梁
作者：弘历
朝代：清
体裁：五言律诗

石梁岁往还，佳景称游攀。马足若无路，云头复有山。飞流垂振鹭，野卉锁孱颜。更喜逢秋霁，都忘行旅艰。
青羊
作者：弘历
朝代：清
体裁：古风

青羊善缘璧，四蹄利如镊。踯躅㠝岏间，虎狼不能蹑。一朝失所据，生捕被虞猎。神惢岂跳踉，喙息惟伏帖。何必贪肥腯，爰命育蹇苶。谁辨梓树化，谩拟成都接。随围霍集斯，惊观笑冁颊。
青芝岫
作者：弘历
朝代：清
体裁：古风

我闻莫釐缥缈乃在洞庭中，湖山秀气之所钟，爰生奇石窍玲珑。石宜实也而函虚，此理诚难穷。谁云南北物性殊燥湿，此亦有之殆或过之无不及。君不见房山巨石磊岦岌，万钟勺园初筑葺。旁蒐皱瘦森笏立，缒幽得此苦艰涩。致之中止卧道旁，覆以葭屋缭以墙。年深屋颓墙亦废，至今窍中生树拱把强。天地无弃物，而况山骨良，居然屏我乐寿堂。青芝之岫含云苍，嶊嵬刻削裒直方，应在因提疏仡以前辟玄黄。无斧凿痕剖吴刚，雨留飞瀑月留光，锡名题什翰墨香。老米皇山之石穴九九，未闻一一穴中金幢玉节纷萦纠。友石不能致而此致之，力有不同事有偶。智者乐兮仁者寿，皇山洞庭夫何有。
青莲岛歌
作者：弘历
朝代：清
体裁：古风

山庄旧有青莲岛，峭峰三言泐圣藻。借问岛上何所有，千年之松五色草。诡石砐硪坡曼延，襟带塞湖波浩渺。尘迹不到舟可通，方之蓬阆奚迩藐。我欲肖为烟雨楼，相度无如此地好。饰云肯搆何敢当，景仰高山朴为宝。作歌敬咏青莲岛，佛口所宣佛手拈，一部华严真义了。
青莲朵·其一
作者：弘历
朝代：清
体裁：七言绝句

化石玲珑佛钵花，雅宜旁置绿蕉芽。皇山峭透房山壮，兼美端堪傲米家。
青莲朵·其三
作者：弘历
朝代：清
体裁：七言绝句

梅亡石在石谁怜，碑迹长从梅石传。石过江来碑独在，江梅春到总依然。
青莲朵·其二
作者：弘历
朝代：清
体裁：七言绝句

傍峰不见旧梅英，石道无情亦怆情。此日荒凉德寿月，祗馀碑版照蓝瑛。
青莲朵·其五
作者：弘历
朝代：清
体裁：七言绝句

刻削英英陆地莲，一拳提示色空禅。飞来鹫岭分明在，幽赏翻因意慊然。
青莲朵·其四
作者：弘历
朝代：清
体裁：七言绝句

烟霞饱领西湖秀，风月新参七字吟。一晌閒庭凭峭茜，吴山重为寄遐心。
青阳书屋
作者：弘历
朝代：清
体裁：古风

塞上之树多青杨，或亦名之为小叶。閜砢拔枝干青云，亦不知经几千劫。适搆书屋于其下，蔽亏天日森�㙷。曰古宁非牧马埸，曰今乃伴摊书箧。文何幸武何弗幸，乔枝率附两无涉。
青青水中蒲
作者：弘历
朝代：清
体裁：古风

青青水中蒲，不可令入食。古哲惜分阴，所愧乏寸德。青青水中蒲，水退随枯萎。为人不自立，坐废何异此。青青水中蒲，蛙蝇之所居。古柏栖野鹤，落落凌空虚。
青龙桥
作者：弘历
朝代：清
体裁：古风

青龙桥北落涨痕，青龙桥西蓊绿原。黍高稻下皆怒长，暑雨快霁晞朝暾。交风怀新岂易致，经予旦夕萦愁烦。年来大田幸有获，酬以慰庆西成间。即今消息复可冀，还蕲雨旸时寒暄。
青龙桥再叠乙巳韵
作者：弘历
朝代：清
体裁：七言律诗

依例石梁命驾过，静宜小驻豫岩阿。徒如去岁虞失麦，岂似前年卜得禾。心忖名山庶释闷，目睎涸壤那欣哦。慢赓旧韵增新惄，调幕无能愧若何。
青龙桥晓行·其一
作者：弘历
朝代：清
体裁：七言律诗

屏山积翠水澄潭，飒沓衣襟爽气含。夹岸垂杨看绿褪，映波晚蓼正红酣。风来谷口溪鸣瑟，雨过河源天蔚蓝。十里稻畦秋早熟，分明画里小江南。
青龙桥晓行·其二
作者：弘历
朝代：清
体裁：七言律诗

猎猎金飔荡綵斿，迎凉辇上露华流。横桥雁齿回朱舫，远浦兰苕起白鸥。禾黍香中千顷翠，梧桐风里十分秋。凭舆喜动丰年咏，却忆三春午夜忧。
青龙桥西
作者：弘历
朝代：清
体裁：古风

坂露浥薄尘，川风凑轻爽。醒林晓雀喧，吐岭朝晖晃。绿畴播种齐，凭舆眄莽苍。回忆九夏时，将谓赤如掌。栖亩有嘉苗，蔚然增景象。念此稍慰藉，讵敢誇丰穰。
青龙桥西
作者：弘历
朝代：清
体裁：古风

孟夏景宣畅，驾言临静宜。宿雨清跸尘，策骑石桥西。麦陇与黍田，绿意怀新齐。此道屡曾经，穑事春秋咨。北方例春旱，大田每如期。昨秋及前岁，西成已幸而。今乃并麦收，饼饵足无疑。况复百谷类，怒生总离离。十年曾罕逢，一旦乃遇之。睹兹那无慰，既慰继以思。持盈守乾愓，究鲜欢豫时。
青龙桥西
作者：弘历
朝代：清
体裁：古风

徂云净碧天，峦影弄烟翠。问农兼游山，露坂策轻骑。雨足恰宜旸，景物畅新霁。爽挹禾黍风，铜雀鸣将至。颇可冀仓箱，不啻香饼饵。荷锄者农夫，警跸何须避。眉放为逢年，我尔同兹意。
青龙桥西
作者：弘历
朝代：清
体裁：七言律诗

待捷园中复六朝，香山思遣闷非辽。周遮进已三军近，险阻恃犹二竖骄。南逆苗擒凶首要，北邪教剪党群消。静宜壁泐诗重阅，隔岁依然未解嘲。
青龙桥西
作者：弘历
朝代：清
体裁：七言律诗

按辔兰皋嘶玉骢，香山遥在白云中。宜人堤上芳荷气，兆岁汀边华黍风。络纬咽声凉意到，梧桐疏影霁光通。半年忧慰纷萦缪，未敢先秋便道丰。
青龙桥西
作者：弘历
朝代：清
体裁：七言律诗

玉泉山北石桥西，贪看风光迟马蹄。兰坂生香朝露润，柏岩蔚秀宿云低。遥看古刹红墙隐，近喜新秧绿毯齐。稍得繁忧消雨后，触怀藻思一吟题。
青龙桥西
作者：弘历
朝代：清
体裁：古风

节后有馀暇，静明一临览。堤柳黄渐添，陌芜青遥染。春意已如斯，春游不妨暂。过桥多稻塍，大半波光掩。因秋霖过甚，幸收后非歉。塍傍途尚泞，多晴潦乃减。是予弥月来，望雪愁空慊。昨闻慰望言，疑信究��。土润今见之，颇作宜晴念。总之为民勤，稍懈吾何敢。
青龙桥西
作者：弘历
朝代：清
体裁：七言律诗

西山雨歇岭归云，欲傍林园阅静芬。石闸繁声才度辔，麦田翠色早依裙。别无嗜好频来往，只有耕桑系戚欣。最是今春幸时若，转因时若望怀殷。
青龙桥西·其一
作者：弘历
朝代：清
体裁：七言绝句

三朝阵雨不成寸，二麦逮秋亟望霖。或者灵泉较潭速，躬祈庶鉴渴恩心。
青龙桥西·其一
作者：弘历
朝代：清
体裁：七言绝句

拟向名山盛暑消，石桥西畔又鸣梢。便教马上逢新喜，一路香风畅颖苗。
青龙桥西·其三
作者：弘历
朝代：清
体裁：七言绝句

大田虽种麦将熟，即雨冀堪强半收。左近固微较兹胜，腼吟七字益增羞。
青龙桥西·其二
作者：弘历
朝代：清
体裁：七言绝句

春时积水满溪田，知潦秋霖致使然。潦退鳞塍胥种稻，对之愁虑略为蠲。
青龙桥西·其二
作者：弘历
朝代：清
体裁：七言绝句

欲鸣铜雀熟催田，高下如云秀实全。所冀雨旸时一月，今年可卜胜常年。
青龙桥西三叠乙已韵
作者：弘历
朝代：清
体裁：七言律诗

一雨因循廿又过，愁成所好竟成阿。香山试往蕲消闷，沿路凭观恐失禾。不雨那能延十日，望云徒自浩长哦。晓阴几片随风散，巽二为屯可奈何。
青龙桥西作
作者：弘历
朝代：清
体裁：七言律诗

今年镫节率虚度，初仲韶光亦懒题。玉雁因看标塔顶，青龙遂以过桥西。夹衢柳色金方窣，出陇麦苗翠已萋。泽美新正霁逾月，雨佳雪可两微徯。
青龙桥西作
作者：弘历
朝代：清
体裁：七言律诗

弗雨又将旬日逮，灵泉诣叩致诚虔。敢辞一再渎之罪，自责旰宵实有愆。川鉴俯临波脉脉，塍鳞近接稻芊芊。渥施霶霈资芃茂，尚可秋收获稔田。
静
作者：弘历
朝代：清
体裁：古风

入夜轻云散，孤月来我庭。神寒不能寐，披衣起倚楹。阶墀镇阒寂，万籁收无声。矗矗松篁梢，浥露寒蟾停。匪在秋池上，何来藻荇横。根尘忽已泯，襟袖洒然清。岂寻甲帐欢，聊结空宇情。
静
作者：弘历
朝代：清
体裁：七言绝句

岂是大贤能克己，漫称古佛早安心。悲欣过后惟馀静，检校前缘没处寻。
静
作者：弘历
朝代：清
体裁：七言绝句

棕飔竹气三庚馀，池亭波影含冰疏。幽人昼永匡床静，帘间便是虚无居。
静佳斋
作者：弘历
朝代：清
体裁：五言律诗

咫尺轩斋别，安名各取宜。既明看似画，则不可无诗。惟静恰谋目，忘言祗契思。识佳在何处，原在雨旸时。
静佳斋
作者：弘历
朝代：清
体裁：古风

孟春虽过半，春意尚遥哉。欲稊迟堤柳，绽蕊惟盆梅。摄提贞普泛，百昌斯胚胎。芳菲会有时，笑彼羯鼓催。虚斋真静佳，意洽众妙该。
静佳斋
作者：弘历
朝代：清
体裁：五言律诗

山阴别一斋，林际水之涯。春稚芳迟发，心怡静与佳。无须誇纵目，雅可契澄怀。漫谓韶光远，绿苔渐染阶。
静佳斋
作者：弘历
朝代：清
体裁：七言律诗

山阴落脚复生崖，择向因之搆小斋。偶至能教不言去，欲吟先拟冗思排。微看草意回青始，远列峰容插碧皆。柳绿桃红漫须盼，个中真以静为佳。
静佳斋
作者：弘历
朝代：清
体裁：七言绝句

峣峰如沐翠环斋，莲漏初闻报已牌。夙爱子西诗句好，分明今日识真佳。
静佳斋
作者：弘历
朝代：清
体裁：古风

斋以静得佳，知此固为易。然而佳与静，实非斋所致。可悟知在人，知复匪静类。设使弗晤对，亦岂识此意。口业戒绮言，吉人辞寡义。
静佳斋
作者：弘历
朝代：清
体裁：古风

林还山逻间，有斋奥而窈。额之日静佳，会理于言表。静则心不纷，佳趣乃无扰。然而静与佳，舍心以何晓。有晓即非静，其佳益难讨。
静佳斋
作者：弘历
朝代：清
体裁：五言绝句

檐隐树茏葱，阶栖岩崱屴。借与周濂溪，于中图太极。
静佳斋
作者：弘历
朝代：清
体裁：五言律诗

画舫舣云涯，山阴别有斋。座堪凭月户，漏未报辰牌。翰墨引清兴，昔今缱默怀。虚堂付不识，惟以静为佳。
静佳斋
作者：弘历
朝代：清
体裁：古风

静者动之基，动者静之用。静胜动斯佳，动胜静无中。动固近憧憧，静无取空空。昼养宵有存，顺应物来羾。斋中所会然，斋外事斯众。
静佳斋
作者：弘历
朝代：清
体裁：七言绝句

鸟未能言花待昌，泰阶舒叠正青阳。濂溪无极而太极，注得静佳义趣长。
静佳斋口号
作者：弘历
朝代：清
体裁：七言绝句

潇洒山斋号静佳，日长无暑荫高槐。月馀偶到到即去，谁识小年此畅怀。
静佳斋有会
作者：弘历
朝代：清
体裁：古风

闻之无极翁，动静互为根。其义本羲经，阐微直探源。如是则动静，应迭为主宾。翁更诠之云，主静人极存。斯斋曰静佳，此理可与论。既占山水秀，复远尘市喧。即所谓静乎，未识濂溪门。
静含太古山房
作者：弘历
朝代：清
体裁：五言律诗

仄径下曲崦，山房栖巘隅。以幽不恒到，惟静足堪娱。恰度小年候，偶拈五字须。景光又觉异，兴会自然殊。
静含太古山房
作者：弘历
朝代：清
体裁：五言律诗

仄径才容步，过桥便到门。藉峰作屏障，倚巘筑墙垣。秋色来方稚，风声起欲轩。既云含太古，底事未忘言。
静含太古山房
作者：弘历
朝代：清
体裁：五言律诗

何处不太古，山房独擅称。阶前俯閜砢，窗外即崚嶒。望复目眸豁，坐教心意澄。梵铃空际落，便以悟南能。
静含太古山房
作者：弘历
朝代：清
体裁：古风

塞山太古有，房古因塞山。孰宾复孰主，难分于其间。今朝喜爽凉，更值几之閒。含趣夫何如，小坐试静观。前此愁致霖，忘之以破颜。山房却笑人，愁喜两无关。
静含太古山房
作者：弘历
朝代：清
体裁：古风

太古以来山，筑房含以静。孰古抑孰今，房用无言领。我心亦如之，小坐趣为永。岩风送爽至，欣披真即景。
静含太古山房
作者：弘历
朝代：清
体裁：七言律诗

夷嵏山屋祗三间，得概欣看万嶂环。无暇翻思难应接，有怀那谢一跻攀。芬闻野卉岩边缬，响递幽泉涧底潺。不是子西高尚辈，安能个里镇消閒。
静含太古山房
作者：弘历
朝代：清
体裁：古风

山堂显高朗，山房藏窈窱。是即系辞之所云，一二二一不可少。轻舆下崎岖，栈道循深杳。仰观岩居额静含，所含应即太古道。何以知其然，无一物能方寸扰。向来彼此忧乐怀，习习清风尽与扫。
静含太古山房
作者：弘历
朝代：清
体裁：古风

山房今所筑，额曰含太古。此非假借名，理不差容黍。试观斯碧山，有自循蜚所。山本既含房，房岂含山拒。譬之心与境，一二难分举。习静恰相宜，片雪净空宇。
静含太古山房
作者：弘历
朝代：清
体裁：古风

山房别一区，乃在书堂下。彼以迥而秀，此则秀而野。石泉阶底淙，松涛屋端泻。于何见古意，尘念都蠲舍。研匣又宣传，笑此奚为者。
静含太古山房
作者：弘历
朝代：清
体裁：古风

山房秀起堂之凹，境以窈深额太古。含此太古惟静宜，历千万年谁计数。而山房居然占之，夫孰为能孰为所。秀起标高实显哉，有显无藏亦岂可。试于羲经寻其源，异圣同忧万物鼓。
静含太古山房
作者：弘历
朝代：清
体裁：五言律诗

山房秀起隅，云栈致萦纡。委宛如藏密，窈深足静娱。秋风满座爽，野景一窗输。城外山田见，黄云近远铺。
静含太古山房
作者：弘历
朝代：清
体裁：古风

山房窈窱间，寻常弗轻至。夤缘兹偶游，喜值秋风霁。气澄一天凉，林翻四邻翠。以幽转致旷，放弥出卷密。堪注子舆书，万物于我备。
静含太古山房
作者：弘历
朝代：清
体裁：古风

山房藏委宛，既狭中亦宏。容房可三间，祛华惟朴楹。可以延遥目，可以澄素情。我昔来游此，与之太古名。然自太古来，原有此亦诚。恰值小年长，宜静绝外营。而我敕几人，耽斯恐过生。
静含太古山房
作者：弘历
朝代：清
体裁：古风

山自太古有，房惟此时搆。而房在山中，太古名足副。何以知其然，古今轮宵昼。今昼讵是新，古宵岂为旧。达观原一瞬，宁待禅关透。
静含太古山房
作者：弘历
朝代：清
体裁：古风

盘磴下威纡，入壑穷委宛。山房忽面前，既近仍疑远。云房含太古，房实搆以晚。太古实含房，偶因房而显。涉名则论纷，忘象乃契筦。而我曾何谓，屡吟泐壁满。
静含太古山房
作者：弘历
朝代：清
体裁：五言律诗

秀起占高朗，山房别一区。称佳以幽僻，契妙更清殊。松不烦新种，石皆入古图。子西善忖度，心得乃先吾。
静含太古山房
作者：弘历
朝代：清
体裁：古风

秀起堂下山之坳，别有山房朴而野。我昔名之含太古，虽不数来去不舍。山含房乎房含山，到此率难分疏也。然而太古以来山，房有之漫嗤久假。子西偶一涉其藩，此语原公万世者。
静含太古山房
作者：弘历
朝代：清
体裁：古风

秀起堂之下，山房号太古。太古自静含，岂更待人语。然而山与房，一静契水乳。安名与立字，多说由人鼓。失笑把笔者，斯复为何取。
静含太古山房
作者：弘历
朝代：清
体裁：古风

秀起堂右侧，涧道下踰窈。得平过十尺，室较十尺小。而室乃三架，计容膝不少。山自太古有，静觉秋光好。问谁知其含，趣在五言表。
静含太古山房
作者：弘历
朝代：清
体裁：古风

秀起堂窊别一区，山房额静含太古。此山自太古所有，房乃新搆目所睹。山含房乎房含山，卒然难辨谁宾主。偶斯来者复致言，曰静笑斯诚静否。山乎房乎两不知，是谓无言之至语。
静含太古山房
作者：弘历
朝代：清
体裁：古风

秀起真秀起，读文如大家。岩径更屧步，仄磴盘云斜。别体筑山房，派拟郊岛誇。是时正小年，太古静且嘉。子西曾未到，先得同然耶。
静含太古山房
作者：弘历
朝代：清
体裁：古风

绿树全染红，红又风前少。色即空岂诬，动归静有道。恰如太古初，名相非所晓。山房足当之，会于无言表。
静含太古山房
作者：弘历
朝代：清
体裁：古风

自我来山庄，西峪兹两至。一以少閒暇，一以多政事。对山颇自笑，何必烦点缀。增景则不无，仍付鹿守讫。岩房本弗多，胜惟据幽邃。太古岂其遥，峰林讵改置。就饰斯非难，反静未云易。
静含太古山房
作者：弘历
朝代：清
体裁：古风

落斜不数武，而总步仄径。于密忽小溪，山房朴以净。邻虚意为永，据迥峰罗胜。开窗引清风，可望亦可听。松籁为丝竹，石棱供饾饤。静色与清声，不尘总悦性。把笔欲吟难，思量无句称。
静含太古山房
作者：弘历
朝代：清
体裁：五言律诗

西转崥崹降，山房少就卑。深林护清閟，朴室小栖迟。禽有声无说，泉虽流不思。谁曾觇太古，太古故如斯。
静含太古山房
作者：弘历
朝代：清
体裁：古风

诘屈下栈磴，山房宛在兹。设弗步屹□，那此识幽奇。太古自太古，山房我所为。然而非此房，能含古则谁。因悟循蜚世，不出方寸知。太古瞬息间，是语原平夷。
静含太古山房
作者：弘历
朝代：清
体裁：古风

郁纡下崇阪，山房藏窔奥。幽峡落风寒，密林蔽日曜。六情于焉静，一尘所弗到。不因小年来，安识太古妙。欲拟斯久坐，还恐误政要。
静含太古山房
作者：弘历
朝代：清
体裁：五言律诗

高标降秀起，幽阒入山房。爱此清閟处，堪称委宛藏。近看鹿踪�，远和鹤声扬。太古原如此，拈来味觉长。
静含太古山房作歌
作者：弘历
朝代：清
体裁：古风

秀起若大家，李杜万丈光芒透。山房似别裁，郊岛无妨寒与瘦。窈而曲如往而复，倚岩小筑三间屋。漫嫌十笏才容膝，万壑千峦一窗足。千峦万壑自太古，岂识朴室及华庑。凝神契静合忘言，底用劳劳辨纂组。
静含太古山房口号
作者：弘历
朝代：清
体裁：六言诗

秀起略嫌暴露，静含喜属收藏。两言寄彼为学，试看太古山房。
静嘉轩
作者：弘历
朝代：清
体裁：五言律诗

冰镜是玻瓈，雪融小径泥。藻襟延款款，翰席乐折折。近牖梅舒萼，沿堤柳放稊。静嘉含妙处，今日识端倪。
静坐
作者：弘历
朝代：清
体裁：古风

泉清喧即寂，谷深夏亦寒。飒然松竹阴，展席聊盘桓。吴越山水窟，两月资游观。未拟较埙篪，将谁笑蹄筌。寓意而不留，云飞心自閒。
静坐
作者：弘历
朝代：清
体裁：五言律诗

静坐那能静，一心周万方。运参否与泰，岁叶雨和旸。公旦陈无逸，皋陶彰有常。平生鲜长处，但善用人长。
静坐斋中偶尔成咏
作者：弘历
朝代：清
体裁：七言律诗

几馀无事斋中坐，忽忽七旬望八旬。虽未冻梨逮耄耋，且欣硕果具精神。不为疲乐此弗倦，恒以德修其又新。祗拟十年归政后，息肩方可作閒人。
静坐读朱子诗因效其体
作者：弘历
朝代：清
体裁：五言律诗

龙沙万声息，虎帐一灯閒。理窟微能著，心芽邪自闲。清风来岭表，明月出林间。妙道当前在，憧憧空往还。
静夜吟
作者：弘历
朝代：清
体裁：七言绝句

三年整隔山川面，半晌聊酬揽结心。子夜睡醒问捷信，无能为静作忙吟。
静夜吟
作者：弘历
朝代：清
体裁：七言绝句

九叠十全韵弗赓，名山静夜岂无情。设如致问情何寄，曰在风清与月明。
静夜吟
作者：弘历
朝代：清
体裁：七言绝句

地支十二各为司，昼动轮当夜静时。莫谓山堂安寝便，万几九宇正萦思。
静夜吟
作者：弘历
朝代：清
体裁：五言律诗

夜静复山深，山堂松竹阴。月如明挂镜，泉解暗调琴。诡石玲珑影，微风飒沓音。无能领清福，陡切恤民心。
静夜吟
作者：弘历
朝代：清
体裁：古风

暮舂渐隐红霞影，银蟾素彩流清景。纱牖朦胧花气浮，丁东漏下良宵静。漫闻别院按云和，讵乐生香列绮罗。支枕无眠还起立，后乐先忧忧思多。
静夜吟
作者：弘历
朝代：清
体裁：七言绝句

罢叠前吟以十全，却难若是�而旋。如斯静夜如斯处，暂息万几可宴眠。
静夜吟七叠旧作韵
作者：弘历
朝代：清
体裁：古风

松间月入深，风与幻晴阴。静夜吟七叠，七弦似张琴。弹或不成调，置乃如有音。托此神明境，忘彼来往心。
静夜吟三叠旧作韵
作者：弘历
朝代：清
体裁：五言律诗

蕉竹夜堂深，朦胧森飒阴。光堪屏银烛，趣合谱瑶琴。斋坐人成咏，林眠鸟罢音。静中亦三省，不说且娱心。
静夜吟九叠旧作韵
作者：弘历
朝代：清
体裁：五言律诗

造堂岁巳深，迅矣此光阴。竟符杜翁句，所愧虞帝琴。山是风月主，夜宜泉石音。十全九叠韵，不复费吟心。
静夜吟五叠旧作韵
作者：弘历
朝代：清
体裁：五言律诗

良宵静未深，堪以惜陶阴。惟是凛君鉴，敢言抚帝琴。小游非适已，所忆孰知音。寄语松梢月，好悬古镜心。
静夜吟八叠旧作韵
作者：弘历
朝代：清
体裁：古风

三岁别堂深，可以识流阴。庭松明张盖，阶泉暗滴琴。静夜澄视听，欲忘色与音。七日以为期，千秋可寄心。
静夜吟六叠旧作韵
作者：弘历
朝代：清
体裁：五言律诗

虚堂阒以深，月上羃松阴。恰合为之谱，奈犹未解琴。此间泯俗念，太古自清音。了不可得处，谁安慧可心。
静夜吟再叠旧作韵
作者：弘历
朝代：清
体裁：五言律诗

��入夜深，坐听惜分阴。阁报迟闻漏，檐声朗奏琴。一斋真是静，万籁总收音。念到东郊渥，良农同此心。
静夜吟叠旧作韵
作者：弘历
朝代：清
体裁：五言律诗

盘谷窈而深，新篁虚月阴。且停八骏骑，愧抚五弦琴。淡淡松窗影，泠泠莲漏音。清宵吟叠韵，落得暂怡心。
静夜吟四叠旧作韵
作者：弘历
朝代：清
体裁：五言律诗

盘谷窈而深，天空散晚阴。月悬太古镜，泉操不弦琴。良夜值仙境，虚堂契静音。拈吟兼即景，仍是昔年心。
静夜思
作者：弘历
朝代：清
体裁：古风

秋月入我牖，秋风拂我床。不作风月客，笑傲飞羽觞。秋风拂我床，秋月入我牖。一室四海心，展转思量久。
静夜焚香
作者：弘历
朝代：清
体裁：七言绝句

甲煎何须计乘烧，蛟炉小炷篆烟销。纸窗书案原无异，颇有征人怨冷宵。